text:
O le a le vaaiga a le Kerisiano i le ua pule i lona ola? O le a le aoaoga a le Tusi Paia i lea mea?
Fesili: O le a le vaaiga a le Kerisiano i le ua pule i lona ola? O le a le aoaoga a le Tusi Paia i lea mea?
Tali: E faatatau i le Tusi Paia, poo le pule o se tasi i lona ola pe leai e le faatatau lava iai lona ulufale atu i le lagi. Afai e pule i le ola se tasi e le'i faaolaina, e leai se mea tele ua faia e lena tagata, ae pau le mea, ua ia "faavavevaveina" lana faigamalaga i le lepa afi. O le mea moni lava, o le tagata ua pule i lona ola ua muamua atu i seoli e nofomau ai ona o lona fulitua i le faaolataga e ala ia Keriso, ae e le ina ua pule o ia i lona ola. O loo manino lelei i le Tusi Paia ni tagata sa pule i o latou ola: Apimeleka (Faamasino 9:54), Saulo (I Samuelu 31:4), O le soatau a Saulo (I Samuelu 31:4-6), Aitofele (2 Samuelu 17:23), Semeri (I Tupu 16:18), ma Iuta (Mataio 27:50. O i latou nei ta'itoatasi o ni tagata amio leaga, ulufia e le tiapolo, ma o ni tamaloloa agasala (e le lava tusitusiga e uiga i le soatau a Saulo e mafai ona faia ai se faai'uga o lea tagata ma ona uiga). O niisi ua manatu o Samasoni foi le tasi na pule i lona ola (Faamasino 16:26-31), ae o le tumutumuga o le manaoga o Samasoni ina ia fasiotia Filisitia; ae le o ia. O le vaaiga a le Tusi Paia i le pule i le ola e tutusa lelei ma le fasioti tagata -- o le mea lava e tasi -- o le fasiotia e le tagata o ia lava. O le Atua e ana le filifiliga i le taimi ma le auala e fa'agata ai aso o le soifuaga o le tagata. O le pulea la e le tagata ma avea le mana o lea Pule i ona lava lima, e tusa ma le upu a le Tusi Paiae faapea o le anatema lea i le Atua.
O le a la le aoaoga a le Tusi Paia e faatatau i le Kerisiano ua pule i lona ola? Ou te le talitonu ua leiloa le faaolataga o se Kerisiano ua pule i lona ola, ma ua alu o ia i seoli. seoli. O loo a'oa'oina e le Tusi Paia faapea o le taimi e talitonu ai se tasi ia Keriso, ua maua e lea tagata le ola e faavavau. Fai mai le Tusi Paia, e mafai e Kerisiano ona iloa i luma atu o le masalosalo, o loo ia te i latou le ola e faavavau e tusa lava poo a tulaga e oo iai. "Ua ou tusi atu nei mea ia te outou o e faatuatua i le suafa o le Alo o le Atua, ina ia outou iloa ai ua ia te outou le ola e faavavau, ina ia outou faatuatua foi i le suafa o le Alo o le Atua" (I Ioane 5:13). E leai se mea na te mafaia ona tu'ueseeseina le Kerisiano ma le alofa o le Atua! "Aua ua ou mautinoa, e le mafaia e le oti, po o le ola, po o agelu, po o alii, po o e malolosi, po o mea i nei ona po, po o agelu, po o alii, po o e malolosi, po o mea i nei ona po, po o mea atali, po o le maualuga, po o le loloto, po o se tasi mea na faia, e le mafaia e ia mea ona faateaeseina mai i tatou i le alofa o le Atua, o oo ia Keriso Iesu lo tatou Alii" (Roma 8:38-39). Afai e le mafaia e se "mea na faia" ona faateaeseina se Kerisiano mai le alofa o le Atua, ma o le Kerisiano ua pule i lona ola o se "mea ua na faia," o lona uiga, e ui ina ua pule i le ola, e le mafaia lava e lena tulaga ona faateaeseina ai o ia mai le alofa o le Atua. Na maliu Iesu mo a tatou agasala uma...ma afai o se Kerisiano moni, i se taimi ua faataugaina ai o ia i se taua faaleagaga ma ua vaivai ai ma pule i lona ola -- e avea lava lena agasala ma mafua'aga na maliu ai Iesu.
E le faapea la o le pule i le ola e le o se agasala matuia e faasagatau i le Atua. A faatatau i le Tusi Paia, o le pule i le ola o le fasioti tagata, o se tulaga e matua sese lava. Ou te masalosalo lelei pe moni le faatuatua o soo se tasi ua taua o le Kerisiano ae ua pule i lona ola. E leai se tulaga e mafai ona ta'uamiotonuina ai se tasi, ae maise o se Kerisiano, ua pule i lona lava ola. Ua valaauina Kerisiano ina ia ave o latou ola mo le Atua -- o le filifiliga i le taimi e faamuta ai lona soifua e i le Atua ma e na o le Atua e toatasi. Pe mata o se ala lelei lava e faata'ita'i ai le pule i le ola o le Kerisiano e maua lea i le Tusi o Eseta. I Peresia, o loo iai se tulafono e faapea afai e iai se tasi e o'o i luma o le tupu e le'i valaauliaina e mafai ona o'o le oti ia te ia se'i vagana ua faaloloa mai le tootoo o le tupu i lena tagata -- e faailoa ai lona alofa ia te ia. O le pule i le ola mo le Kerisiano o le faia lava e oe lou lava avanoa e te vaai ai i le Tupu, nai lo lou faatalitali seia aami mai oe e Ia. Na te faaloaloa mai lona tootoo ia te oe, faafualoaina lou ola e faavavau, ae e le tautuli ina faapea o fiafia o ia ia te oe. E ui ina e le o foliga o se ua pule i le ola, ae o le fuaiupu o le Tusi Paia o loo maua i le I Korinito 3:15 o loo iai se faapupulaga e faatatau tonu lava i le mea e tupu i le Kerisiano e pule i le ola: "peita'i ane e sao o ia, a e pei o se na ui mai i le afi."
Toe taga'i i le itulau ua faaliliuina i le gagana Samoa
O le a le vaaiga a le Kerisiano i le ua pule i lona ola? O le a le aoaoga a le Tusi Paia i lea mea?


c: text/html

text:
E faapefea ona ou manumalo i le agasala i lo'u olaga Kerisiano?
Fesili: E faapefea ona ou manumalo i le agasala i lo'u olaga Kerisiano?
Tali: O loo talanoa mai le Tusi Paia e uiga i auupega nei ua ia i tatou ina ia faaaogaina e manumalo ai le Kerisiano i le olaga agasala:
(1) Ole Agaga Paia - O le tasi lea o mea alofa mai le Atua mo i tatou (Lana ekalesia) e ola manumalo ai le Kerisiano. Ua tuu faafeagai e le Atua galuega a le tino ma fua o le Agaga i le Kalatia 5:16-25. Ua valaauina i tatou ia savavali i la le Agaga. "O tagata talitonu uma ua iai le Agaga Paia, ae o loo augani mai ia fuaiupu ina ia tatou savavali i la le Agaga, ma tuuina atu mea uma i Lana pule. O lona uiga o lou filifili lea e tuu atu 'lou seevae" i le Agaga Paia ina ia Ana musumusuina lou olaga ma e gauai iai ae le o le mulimuli i la le tino.
O le eseesega o le iai o le Agaga Paia i le olaga o le tagata talitonu o loo faataitaiina mai i le olaga o Peteru, o le na faafiti faatolu ia Iesu ae le'i oo ina faatumuina o ia i le Agaga Paia, ma o lea tala na ia faia ina ua mae'a lana ta'utinoga na te mulimuli ia Keriso e oo i le oti. Ae ina ua uma ona faatumuina o Ia, ua ia tautala faalautele atu ma le malosi i tagata Iutaia i le Aso Penetekoso e uiga i le Faaola.
E savali le tagata i le Agaga ma ia taumafai ina ia 'aua ne'i "tuua se ufi" i gaoioiga a le Agaga ("faa'ono'ono i le Agaga" e pei ona tautalagia i le I Tesalonia 5:19) ae ia saili le faatumuliaina i le Agaga (Efeso 5:18-21). E faapefea ona faatumuina se tasi i le Agaga Paia? O le mea muamua lava, o le Atua Na te filifilia e pei lava ona faia i le Feagaiga Tuai. Na filifilia e Ia i le Feagaiga Tuai tagata taitasi atoa ma tulaga faapitoa, ma ua Ia faatumuina le ua filifilia mo le galuega ua Ia finagalo iai (Kenese 41:38; Esoto 31:3; Numera 24:2; I Samuelu 10:10, ma isi foi tusi). Ou te talitonu o loo iai se faamaoniga i le Efeso 5:18-21 ma le Kolose 3:16 e taua ai le filifilia e le Atua e o loo tumu i le Upu a le Atua aua e avea lava lea ma molimau i nei lava fuaiupu. Ua tatou taunuu nei i le vaega e sosoo ai.
(2) O le Upu a le Atua, le Tusi Paia - 2 Timoteo 3:16-17 ua ta'ua ai le auina mai e le Atua o Lana Upu e faaaupegaina ai i tatou mo galuega lelei uma. O loo aoa'i mai ai ia i tatou i le olaga e ao ona tatou ola ai ma mea tatou te talitonu ai, ua faaali mai foi ia i tatou pe afai e sese le ala o loo savalia, ae toe faafoisia i tatou i le ala tonu, ma fesoasoani ina ia tatou tumau ai. E pei ona tusia i le Eperu 4:12, o loo ola ma o loo matua galue le afioga a le Atua, o loo vaevae foi e oo lava i le vaevaeeseina o le loto ma le agaga, e faamasino foi i manatu ma filifiliga ua sili ona tupito i o tatou loto, e le mafaia e se malosiaga faaletino ona faatoilaloina. Ua talanoa mai le fai salamo e uiga i le mana o loo iai e fesuia'iina ai olaga e pei ona tusia i le Salamo 119:9,11,105 ma isi foi faitau. Sa ta'uina atu ia Iosua le ki e faatoilaloina ai lona fili (o se vaaiga foi lea mo i tatou e feagai ai ma taua faaleagaga) ia ana manatunatu iai i ao atoa ma po ma anaana iai. Na faia e ia lea mea, e oo lava i le taimi na le malamalama ai o ia i le upu a le Atua sa foliga ua le tala feagai ma lona aoaoga faalemalo, ae sa avea lava lona usiusita'i ma ala na manumalo ai le Nuu o le Atua i le taua.
O le upu lenei, e tele ina tatou le faatauaina ma ua manatu mama iai. E togitogi iai a tatou auaunaga ona tatou avea lea o a tatou Tusi Paia i le lotu, pe faitau na o ni nai fuaiupu e tapua'i ai i le amataga o se aso, ae tatou te le o taulotoina, manatunatu iai, faata'ita'i i o tatou olaga, ta'uta'u a tatou agasala o loo faaalia mai ai, ma vivii i le Atua mo mea alofa o loo ta'ua mai e lea Tusi mo i tatou. E tele ina tatou le taumafaina pe mana'omia le Upu po ua avea foi ma faalavelave ia te i tatou pe a tau atu i le Tusi Paia. E le gata i lea, ua tatou avea na o sina mea itiiti mo le ola faaleagaga pe a tatou o i le lotu (ae e le o lava le Upu e ola lelei ai ma avea i tatou ma Kerisiano alualu) pe na ona tatou aai foi i le tele o taimi ae le manatunatu atili iai ina ia lava lelei le uta e alualu lelei ai le ola faaleagaga.
E taua tele le fai ma au mea masani le aoaoina o le Upu a le Atua i aso uma ma ia faatauaina, ma tauloto fuaiupu o loo faamamafaina e le Agaga Paia i lou loto, ia faia lava lea ma au mea masani. Ou te faatoga atu foi ina ia amata ona e tusitusia (pe ta i le computer pe afai e vave lau tata) pe faamau i se 'api mea faapena. Ia fai ma au masani le faitau o le Upu seia oo ina ua e tusia i lalo se mea fou ua e maua. O la'u masani o le tusitusi lea o a'u tatalo i le Atua i taimi ou te aioi ai i Lana fesoasoani ina ia iloga se suiga i lo'u olaga e oo i mea o loo talanoa mai ai le Atua ia te a'u. O le Tusi Paia o le a'uupega lea a le Agaga e aoga mo o tatou olaga ma olaga o isi (Efeso 6:17), ma o se mea taua ma patino o ofu tau ua aumaia e le Atua tatou te tau ai soo se taua faaleagaga (Efeso 6:12-18)!
(3) Prayer - This is another essential resource that God has given. Again, it is a resource that Christians often give lip service to but make poor use of. We have prayer meetings, times of prayer, etc., but we do not find the use of it that the early church gives examples of (Acts 3:1; 4:31; 6:4;13:1-3, etc.). Paul repeatedly mentions how he prayed for those he ministered to. Nor do we, when we are by ourselves, use this great resource that is available to us. But God has given us wonderful promises concerning prayer (Matthew 7:7-11; Luke 18:1-8; John 6:23-27; 1 John 5:14-15, etc.). And again, Paul includes it in his passage on preparing for spiritual battle (Ephesians 6:18)! (3) Tatalo - O le isi lea auupega ua aumaia e le Atua. Ua ou toe fai atu, o se auupega e tele ina talanoa iai le 'au Kerisiano ae ua na o laugutu ae le o faaaogaina i lona atoatoa. E fai a tatou fono tatalo, taimi tatalo, ma isi mea faapena ae tatou te le o mauaina lona aoga e pei ona maua ma faata'ita'i mai e le ulua'i ekalesia (Galuega 3:1; 4:31; 6:4; 13:1-3, ma isi foi faitau). E tele o taimi o loo talanoa mai ai Paulo i ana talotaloga mo e na ia auauna iai. E le mafaia foi e i tatou, na o i tatou, ona faaaogaina lea auupega mata'utia ua faaavanoaina mo i tatou. A o le Alii ua Ia aumaia ni aoaoga ma folafolaga aoga e uiga i le tatalo (Mataio 7:7-11; Luka 18:1-8; Ioane 6:23-27; I Ioane 5:14-15, ma isi foi tusi). E toe fai atu foi, o loo aafia i isi lauga a Paulo lea auupega na te faaaogaina e sauniuni ai mo le taua faaleagaga (Efeso 6:18)!
O le a lona taua? Afai e te toe vaai ia Peteru, taula'i i upu a Keriso ia te ia i le Faatoaga o Ketesemane ae le'i faafitia o ia e Peteru. A o tatalo Iesu iina, o loo tulemoe Peteru. Ua fagufagu o ia e Iesu ma fai atu iai, "Mataala ma tatalo, ina ne'i oo mai le faaosoosoga: e mana'o iai le loto a o le tino ua vaivai" (Mataio 26:41). O oe foi, e pei lava o Peteru, ua mana'o e fai le mea sa'o ae ua leai se malosiaga. E mana'omia e i tatou le mulimuli i le faamalosi a le Atua ma ia saili pea, tu'itu'i pea, ole atu e le aunoa...ma o Ia lava Na te aumaia le malosi o loo tatou mana'omia (Mataia 7:7). Ae ia tatou avatu le tagata atoa e faaaogaina ai lea auupega, ae le na o laugutu ma upu e fai.
Ou te le o fai atu e iai se mea faalilolilo o iai i le tatalo. E leai. E mata'utia lava le Atua ia. O le tatalo e na ona faamanatu mai le leai o se tatou malosiaga ae ua na o le mana o le Atua e leai se mea e gata mai ai ma le tatou liliu atoatoa ia te Ia mo le malosi'aga e faia ai mea uma o loo Ia finagalo iai (e le o mea o loo manana'o tatou e fai) (I Ioane 5:14-15).
(4) O le Ekalesia - O le auupega mulimuli lea ma e fai foi sina le amanaiaina e i tatou. I le taimi na auina atu ai e Iesu Ona soo, na Ia auina i latou ta'itoalua. A tatou faitau i tala e uiga i malaga faamisionare o loo tusia i le Galuega, latou te le'i o atu ta'itasi, ae na ole ta'ito'alua i le vaega, pe sili atu foi. Ua fetalai Iesu o le mea e faatasitasi ai le to'alua poo le toatolu foi i Lona suafa, o loo iai faatasi ai ma Ia iina (Mataio 18:20). O loo Ia faatonuina i tatou ia 'aua ne'i tuua le o mai faatasi e pei o le masani a isi a ia faaaoga lea taimi e fefaamafanafanaa'i ai le tasi i le tasi i le alofa ma galuega lelei uma lava (Eperu 10:24-25).O loo Ia fetalai ia tatou ta'uta'u o tatou faaletonu, o le tasi i le tasi (Iakopo 5:16). I le sosia o le Upu i le Feagaiga Tuai, o loo ta'ua mai ai ia te i tatou le faama'aiina e le uamea le uamea, e faapei ona faama'ai e se tasi le olaga o lana uo (Faataoto 27:17) "ma o le maea sautuatolu e le faigofie ona motusia." O loo iai le malosiaga i fuainumera e to'atele.
O niisi ua ou iloa ua latou fesoota'i ma uso i la Keriso (poo tuafafine foi) e ala i le telefoni pe mafutafuta faatasi foi e fetufaa'i i tulaga o le latou savaliga faale Kerisiano, o taua o loo feagai ai, ma isi mea faapena; ma ua le gata ile tatalo o le tasi mo le tasi, ae ua faamalosi foi le tasi i le tasi ina ia faata'ita'i ona ola i tulaga o loo lapata'i mai ai le Upu a le Atua i a latou mafutaga, ma isi tulaga o le olaga.
E iai taimi e televavave mai ai suiga fou. O isi foi taimi, i isi tulaga o le olaga, e telegese le oo mai o ni suiga. Ae ua folafolaina mai e le Atua a o tatou faaaogaina Ana auupega, o Ia Na te FAIA le suiga i o tatou olaga. Ia tutumau ma le mautinoa e faamaoni lava o Ia i Ana folafolaga!
Toe taga'i i le itulau ua faaliliuina i le gagana Samoa
E faapefea ona ou manumalo i le agasala i lo'u olaga Kerisiano?

robotstxt: allowed

filter: keep


text:
Tala o Fa’amasinoga
IOE NA FA’AO’OLIMA I LONA AFAFINE
O le alii lea na tuuaia e le malo i lona taumafai lea e faafefe lona afafine e ala i lona faalala i ai o se fana, atoa ai ma lona faaoolima ia te ia, ua ia tautino i luma o le faamasinoga maualuga e faamaonia tuuaiga faasaga ia te ia.
E le o mafai ona faalauiloa le igoa o le ua molia ona o puipuiga lava ina nei faigofie ai ona iloa le na aafia i lenei mataupu.
O le ua molia na uluai tuuaiga i moliaga o lona faaaoga faasolitulafono lea o se aupega, faaoolima i le tulaga tolu, umia faasolitulafono o se fana e lei lesitalaina, faapea ai ma le faatupu vevesi i nofoaga faitele, ae i lalo o le maliliega lea sa ia faia ma le malo ma ua talia foi e le faamasinoga, ua solofua ai e le malo le moliaga pito i mamafa o le faaaoga faasolitulafono o se a’upega mata’utia, ae tali ioe o ia i moliaga mama e tolu o loo totoe ai.
I le tali ioe ai o lenei alii sa ia tautino ai i le faamasinoga e faapea, i se taimi o le aso 1 Aperila, sa ia faaoolima ai i lona afafine e ala i lona tapoina o ia i ona lima, atoa ai ma lona faia o ni amioga e faafefe ai o ia ina ua ia umia se fana le ituaiga o le pulutasi e le’i laiseneina i le Ofisa o Leoleo.
Ua manatu loia o le a tuuina atu ni a laua fautuaga mo se faasalaga o lenei alii, pe afai e maeai ona saunia e le ofisa faanofovaavaaia se ripoti e uiga i le mea sa tupu, ae ua malamalama le ua molia, tusa lava pe finau loia i le faamasinoga mo se faasalaga mama mo ia, e pule le faamasinoga pe talia pe teena.
Ua ia malamalama foi, e le mafai ona toe suia lana tali ioe ua tuuina atu i le faamasinoga, pe afai e tuuina mai se faasalaga a le faamasinoga ae le tusa ai ma lona manao.
O tuuaiga faasaga i le ua molia na afua mai ina ua vili atu se tagata i lana telefoni, ma manao e fia talanoa atu i lona afafine, ma avea ai loa ma itu na ita ai le ua molia ma alu atu loa i le fale ma ia fesiligia lona afafine e uiga i le tagata na telefoni atu ia te ia.
Na taua e le malo le faaoolima o le ua molia i lona afafine atoa ai ma lona faalala i ai o se fana.
O loo tuma pea tuutuuga o loo tatala ai lenei alii i tua, e faatali ai le aso lea ua faamoemoe e lau ai lana faasalaga.
MAPU LEOTA
O le alii lea o loo tuuaia e le malo i lona faia lea o ni uiga mataga i le uso o lona to’alua, ua faatulaga e le faamasinoga lana iloiloga faapitoa e faia lea i le aso 22 Iuni i luma o le alii faamasino ia John Ward II. O Mapu Leota lea o loo tuuaia i le faatupu vevesi i nofoaga faitele.
I faamaumauga a le faamasinoga o loo taua ai e faapea, a’o moe le uso o le to’alua a le ua molia, na faafuasei ona ia faalogoina se tagata o loo tago atu ia te ia, ina ua ia ala i luga sa ia vaaia ai Leota.
Na fafagu e le tina na aafia lona toalua o loo latou momoe e faailoa i ai le mea ua tupu, ae o le taimi lea ua toe savali ese atu le ua molia i le faitotoa ma agai atu ai i fafo.
Ina ua fesiligia e leoleo le ua molia, sa ia matua teena ai lona faia o lea gaioiga i le uso o lona toalua, peitai na faaalia e le tina o loo aafia i leoleo, e le o se taimi muamua lea ua faia ai e le ua molia uiga nei ia te ia.
O loo tumau pea tuutuuga o loo tatala ai Leota i tua e faatali ai le aso lea ua faatulaga e faia ai lana faamasinoga iloilo.
DAVE TUPUA
O le alii faiaoga mai le aoga a le Manumalo lea o loo tuuaia i lona tago i se tamaitai aoga, ua sauni o ia ma lana loia e tuuina atu le la mataupu e faatulaga se aso e faia ai lana faamasinoga iloilo i luma o le faamasinoga faaitumalo.
O le aso 22 Iuni lea ua toe tolopo i ai e le alii faamasino ia John Ward II le mataupu a le susuga Dave Tupua, e iloilo ai poo tumau pea lona manatu e faataunuu sona faamasinoga iloilo, afai e tumau pea lea manatu ona faatulaga loa lea o se aso e faia ai lea faamasinoga.
O loo tuuaia Tupua i moliaga o lona taofia faapagota o se tagata i se auala sese, faapea ai ma moliaga e lua o le faaoolima i le tulaga tolu.
O tuuaiga faasaga ia Tupua na afua mai i se faalavelave na tulai mai i le masina o Tesema 2011ina ua ia tago ma taumafai e faapipi’i atu le tino o le tamaitai aoga o loo aafia ia te ia.


text:
Faavae suiga ofisa Leoleo i faaletonu tulai mai falepuipui
O nisi o suiga e pei ona toe faia i totonu o le Matagaluega o le Puipuiga o le Saogalemu Lotoifale, sa faavae mai ona o nisi o faaletonu o lo o tulai mai i le toese i Tafuna, tulaga le faamaoni o leoleo i le faatinoina o latou tiute, o amioga e le manatu mamafa ai i le faatinoga o tiute, aemaise ai o le masalomia o le aafia ai ma faiga faasolitulafono.
I se pepa o faamatalaga o lo o sainia ai le suafa o le Komesina o Leoleo, le tofa Tuaolo M. Fruean, lea na tuuina atu i le aso 25 Iulai i vaega taitasi o le Matagaluega o Leoleo, o lo o ia faalauiloa atu ai suiga e pei ona fuafuaina.
Ua ta’ua e Tuaolo i le pepa o faamatalaga, “atonu ua faailoa atu e le Sui Komesina ia Leseiau Laumoli nisi o atugaluga o loo nofo ma a’u, i ni suiga faanatinati e fia faia ina ia foia ai le faafitauli o loo tulai mai i le toese i Tafuna. Ma o ia faafitauli e aofia mataupu e pei o le le faamaoni o leoleo i ona tiute, o amio le kea o leoleo, aemaise ai o tuuaiga i le faia lea o ni amioga faasolitulafono o loo masalomia le aafia ai nisi o leoleo o le falepuipui”.
E lei fa’ama’oti mai e le alii komesina i totonu o lana tusi, faaletonu i le toese i Tafuna, peitai e talitonu le Samoa News, o suiga nei na afua mai ina ua maea se osofaiga sa faatautaia e le Vaega o Leoleo Suesue i le lua vaiaso talu ai i totonu o le toese, ina ua masalomia ni alii pagota o lo o tuli faasalaga, na talepeina le faletupe o Hawaii i Tafuna ma le Pizza Hut, ae maua ai i totonu o le potu o lo o loka ai alii pagota nei nisi o mea e le tatau ona i ai, e pei o ‘flat screen tv’, o ni mea faigaluega, telefoni feavea’i, atoa ai ma ni fagupia Vailima lapopo’a sa fa.
Na faamaonia mai e le Taitai o le Vaega o Leoleo Suesue i le Samoa News, o mea sa latou mauaina i le osofaiga, ua tulai mai ai ni masalosaloga e foliga mai e i ai leoleo o le toese o lo o aafia i gaioiga o lo o faia e pagota.
E le’i saunoa auiliili Comdr. Lavata’i Taase Sagapolutele e uiga i mea sa maua i totonu o le potu o lo o loka ai pagota, ona o lo o faaauau pea a latou suesuega. Ae na ia saunoa, e le o se taimi muamua lea ua osofaia ai e leoleo le toese i Tafuna, ma latou maua i ai mea e le tatau ona i ai i totonu. I nisi o osofaiga muamua, na maua i ai vaega o fualaau faasaina o mariuana.
O suiga la ua faia e aofia ai le tofia o Lt. Ioasa Pese lea o loo faauluulu i ai le polokalame a le MCASP Enforce Unit a le Ofisa o leoleo, ma Lt. Fasi Ta’ase Jr lea sa avea ma Taitai Uati o le vaega a le Patrol Division i le Ofisa Tutotonu a leoleo i Fagatogo, e galulue i le toese i Tafuna, i lalo o le vaavaaiga a le Pule o le Toese, le susuga Lumana’i Maifea.
Ua sui tulaga nei Lt. Fautua Maiava ia Lt. Pese, ae o Lt. Arieta Salanoa, lea na galue i le vaega su’esu’e a leoleo (CID), ua sui tulaga ia Lt. Taase Jr., mo se taimi le tumau.
O nisi o fesuiaiga e aofia ai le aveese mai o le alii leoleo o PSO Hesedth Sopoaga mai le vaega ti’eti’e pasika i le Traffic Division a leoleo, ae tofia e galue i lalo o le va’ava’aiga a Cmdr. Lavata’i Taase Sagapolutele, i le CID.
O le tamaitai leoleo ia Nancy Toloafa lea sa galue i le vaega o le Patrol Division, ua tofia e galue i le vaega a le Traffic Division mo se taimi le tumau.
Saunoa Tuaolo, ua atoatoa lona talitonuga, o suiga ua faia i totonu o le matagaluega atoa o le a fesoasoani ai i le foiaina o le faafitauli o lo o tulai mai i le toese, ma ia maua ai foi le tulaga maualuga o lo o manaomia e le toese i le faatumauina lea o le galulue fegalegalea’i mo le saogalemu o leoleo i le toese a’o maitauina ai le faatupulaia o le faitau aofa’i o pagota ua i ai.
Na faaiu lana tusi i lona faafetaia o le matagaluega atoa uma lava, i tiute o lo o latou faatinoina i aso uma aua le puipuiga o le saogalemu o le atunuu lautele.


text:
O lea ua ou talia Iesu ma faatuatua ia te Ia...O le a le isi mea e tatau ona ou faia?
O lea ua ou talia Iesu ma faatuatua ia te Ia...O le a le isi mea e tatau ona ou faia?
Faamalo lava! O lea filifiliga e suia ai lou olaga atoa! E le taumate ua e fesili: "Poo le a le mea e soso'o ai nei?" E faapefea ona amataina la'u faigamalaga ma le Atua? E lima ni vaega o loo faatonuina mai e le Tusi Paia e te mulimuli iai. E te maua foi ni tali o ni au fesili i le www.GotQuestions.org/Samoa.
1. Ia e malamalama lelei i le mataupu o le faaolataga.
Ua ta’ua mai I le I Ioane 5:13: "Ua ou tusi atu nei mea ia te outou o e faatuatua i le suafa o le Alo o le Atua, ina ia outou iloa ai ua ia te outou le ola e faavavau." E finagalo le Atua ina ia tatou malamalama i le mataupu o le faaolataga. O Lona loto atoa, ia mautinoa lelei e le tagata lona faaolaina. Toe usi lelei le faafofoga i ki nei o le faaolataga:
(a) Ua agasala i tatou uma lava. E iai a tatou amioletonu ua avea ma mea ua le fiafia mai ai le Atua.
(e) Ua tatau ia i tatou le faasalaga atoa ma le vavaeeseina e faavavau mai le Atua, ona o a tatou agasala (Roma 6:23).
(i) Na maliu Iesu i le satauro ma totogi ai e Ia le tau o a tatou agasala (Roma 5:8; 2 Korinito 5:21). Na maliu Iesu e sui a’i i tatou, ma sa nofosala ai o Ia mo i tatou. O Lona toe tu mai ua faamaonia ai, ua lava ma totoe Lona maliu e togiola ai i tatou mai le leaga o le agasala.
(o) O le Atua lava Na te faamagaloina a tatou agasala ma faaolaina i tatou uma ua faatuatua ia Iesu--ma talitonu i Lona maliu e magalo ai a tatou agasala (Ioane 3:16; Roma 5:1; Roma 8:1).
O le feau lea o le faaolataga! Afai ua e faatuatua ia Iesu Keriso ma avea o Ia e fai ma ou Faaola, ua faaolaina ai oe! Ua faamagaloina au agasala uma ma ua folafolaina mai e le Atua, Na te le tuua lava oe (Roma 8:38-39; Mataia 28:20). Ia e manatua, o lea ua mautu lou olataga ia Iesu Keriso (Ioane 10:28-29). Afai ua e talitonu ia Iesu o Ia e toatasi o lou Faaola, o lena o loo e mautinoa ai, ua iai lou nofoaga tumau faatasi ma le Atua i le lagi!
2. Saili se ekalesia o loo aoaoina le Tusi Paia atoa.
'Aua e te manatu o le Ekalesia o se fale ua fausia i lima. O le Ekalesia e fausia i tagata. E matua taua tele le mafutafuta faatasi o tagata ua talitonu ia Iesu Keriso. O le tasi lea matafaioi taua o le Ekalesia. Ona e fou lou tagata talitonu ia Iesu Keriso, saili loa se Ekalesia e talitonu ma aoaoina le Tusi Paia, e lata ane foi i lou fale, ma ia vave loa ona faafesoota'i le Faifeau. Faailoa ia te Ia ua e mauaina le faaolataga ma ua amataina lou olaga fou ia Iesu.
O le isi aoga o le Ekalesia, e aoaoina ai oe i le Tusi Paia, le Afioga a le Atua. O iina e te iloa ai le finagalo atoa o le Atua mo lou olaga. O lou malamalamaga foi i le Tusi Paia o le ki lava lea e te ola manumalo ai i lou olaga faa-Kerisiano. Fai mai le 2 Timoteo 3:16-17, "O Tusi Paia uma lava e mai le Agaga o le Atua ia, e aoga foi ia e a'oa'o ai, e aoai ai, e faatonu ai, e faapoto ai foi i le amiotonu, ina ia atoatoa ona lelei ai o le tagata o le Atua, ia saunia lava ia i galuega lelei uma lava."
O lona tolu, o le Ekalesia e aoaoina ai lau Tapuaʼiga i le Atua. O le Tapua’iga o lou faafetai atu lea i le Atua mo mea uma na Ia faia! O le Atua e faaolaina ai i tatou. O le Atua foi na alofa mai ia te i tatou. O Ia lava na foaiina mai mea uma mo i tatou. O le Atua foi Na te taitai ma faatonuina la tatou savaliga. E faapefea ona tatou le faafetai ia te Ia? E paia le Atua, e amiotonu, e alofa, ma e tumu o Ia i le alofa tunoa. O loo ta’utino mai le Faaaliga 4:11, "Le Alii e, e tatau lava oe ina ia tuu atu ia te oe le viiga, ma le faaneeneega, ma le mana; aua na e faia mea uma lava, ona o lou finagalo foi e i ai i latou ma ua faia."
3. Faaavanoa se taimi i aso taitasi mo lau mafutaga ma le Atua.
E taua tele le taimi e te faaavanoaina mo se lua mafutaga ma lou Atua i aso taitasi. O niisi ua taua lea o le “taimi o le mafutaga." E faaigoa foi e niisi o le "taimi tatalo," aua o taimi faapenei e tuuina atu ai oe atoa i le Atua. O isi ua faaavanoaina a latou taimi faapea i le taeao, a o isi ua filifili e faia i le afiafi.
(a) Tatalo. O a oulua talanoaga ia ma le Atua. Talanoa i le Atua i mea o loo e manatu iai ma ta’u ia te Ia ni ou faafitauli. Fesili i le Atua mo le poto faapea atoa ma Lana taitaiga i lou olaga. Ole atu i le Atua ona o ou manaoga. Faamatala ia te Ia lou alofa tele mo Ia ma lou agaga faafetai ona o mea uma ua Ia faia mo oe. O mea uma ia e aofia i le mataupu o le tatalo.
(e) Faitau le Tusi Paia. Ia 'aua ne'i gata le faitauina o lau Tusi Paia i le lotu o le Aso Sa poo aoga Tusi Paia foi--a ia faavanoaina ni taimi i lou aiga i aso taitasi e faitau ai lau Tusi Paia mo oe lava ia. E te maua i le Tusi Paia faamanuiaga uma mo lou olaga. O loo tusia i le Tusi Paia ala uma o le Atua e faia ai au filifiliga ma le poto, ma e te mautinoa ai foi le finagalo o le Atua mo oe, po'o se fesoasoani mo se isi tagata, ma faatonu ai foi le aga’i i luma o lou ola faaleagaga. O le Tusi Paia o le Upu a le Atua e aoaoina ai i tatou, e lelei atoatoa ai fo’i, ma e fai ma mea e matua fiafia mai ai le Atua ia i tatou.
4. Mafuta i ni tagata e faamalosia ai lou olaga faaleagaga.
Fai mai le I Korinito 15:33, "Aua ne'i faaseseina outou, O le feoai ma e amio leaga e leaga ai amio lelei." E tele aoaiga a le Tusi Paia e 'aua ai ne'i tosina ese i tatou i amioga a tagata amio leaga. O le tele o lou mafuta i tagata o loo faia le agasala, e mafua ai ona faaosoosoina lou ola fia taumafai mo le Alii ma toe foi ai i tua lou olaga. O lea, e taua tele le si'omiaina o oe e tagata o loo alolofa faamaoni ma gaua'i i le Alii.
Saili ni uo pe lua mai lau Ekalesia, e mafai ona fesoasoani ma faamalosi ia te oe (Eperu 3:13; 10:24). Ta'u ia te i laua, e te manaomiaina le la fesoasoani i le faamautuina o oe i ou taimi ma le Atua, o au mea uma e fai, faapea foi ma lau savaliga faaleagaga. Fai iai e te faia foi lea mea mo i laua. O lona uiga, e te alofa pea i au uo sa e masani ai, ae ia e molimau ia i latou i le suiga o lou olaga ina ua e maua Iesu Keriso, ma fai iai ua e le toe faia amioga sa e masani ai. Faatoga i le Atua mo ni avanoa lelei Na te aumaia e te molimauina mo Iesu i au uo.
5. Ia papatisoina oe.
E tele tagata e le malamalama lelei i le mataupu o le papatisoga. O le uiga o le upu "papatiso" o le ala lea a le Tusi Paia e fai ma au molimau i tagata lautele, ua e faatuatua ia Keriso ma ua e filifili e mulimuli ia te Ia. O lou tofu atoa i le vai e faailoa ai ua e loto e tanumia faatasi oe ma Keriso. O lou tu i luga nai totonu o le vai o le ata lea o le faatuina o Keriso nai e ua oti. O le papatisoga foi i le vai e faailogaina ai lou talitonu i le maliu o Iesu, Lona tanumia, atoa ma Lona toe tu mai (Roma 6:3-4).
Maitau lelei, e le faaolaina oe e le papatisoga. E le aveesea foi e le papatisoga ni au agasala. O le papatisoga, o se auala taua lea ua e uia ona o lou usiusita'i--o lau ta'utinoga i lou faatuatua ia Keriso e toatasi ma Lana faaolataga. Afai ua e sauni e papatiso, talanoa loa i le Faifeau.
Toe taga'i i le itulau ua faaliliuina i le gagana Samoa
O lea ua ou talia Iesu ma faatuatua ia te Ia...O le a le isi mea e tatau ona ou faia?


text:
E ala mai ea le faaolataga i le faatuatua, pe ala mai i le faatuatua ua faaopoopo iai ma galuega?
Fesili: E ala mai ea le faaolataga i le faatuatua, pe ala mai i le faatuatua ua faaopoopo iai ma galuega?
Tali: O se fesili e sili ona taua lenei i le talitonuga faaKerisiano. O lea fesili na mafua ai le oo mai o le Taimi o Le Faafouina - o le vavaeeseina lea o le lotu Perotesano mai le lotu Katoliko. O lea fesili, o le ki i le eseesega tele na faatu'iese ai Ekalesia Perotesano ma le Lotu Katoliko. O lea foi le ki ua ala ain ona eseese le talitonuga o le Kerisiano e talitonu i tusitusiga a le Tusi Paia ma le tele o gaoioiga "faaKerisiano" i nei ona po. O le faaolataga ea e ala i le faatuatua, poo le faatuatua e faaopoopo iai ma galuega? E na ona le talitonu ia Iesu ou te faaolaina ai, pe tatau ona ou talitonu ia Iesu atoa ma le faia o isi mau mea?
Ua faafaigataina le fesili o le faatuatua poo le faatuatua atoa ma galuega ona o nai isi fuaiupu i le Tusi Paia ua le mafai ona tuu faafeagai. Se'i tuu faafeagai le Roma 3:28, 5:1 ma le Kalatia 3:24 aga'i i le Iakopo 2:24. Ua vaaia e niisi se eseesega i aoaoga a Paulo (faaolataga e ala i le faatuatua) ma Iakopo (faaolataga e ala i le faatuatua atoa ma galuega). O le mea moni, e le o eseese talitonuga o Paulo ma Iakopo i lea mataupu. E tasi lava le mea e foliga ua eseese ai ona o niisi ua manatu e iai se va o mataupu nei, o le faatuatua ma galuega.
E patino lelei tusitusiga a Paulo o loo faatatau i le ta'uamiotonuina i le faatuatua (Efeso 2:8-9) a o Iakopo o loo faaataata mai faapea o le ta'uamiotonuina e ala i le faatuatua atoa ma galuega. E fofoina lea faafitauli i le iloilo lelei o le uiga moni o tusitusiga a Iakopo. O loo faasea Iakopo i le talitonuga faapea e faatuatua le tagata e aunoa ma le fanau mai ai o ni galuega lelei (Iakopo 2:17-18). O loo faatatau tonu le faamatalaga a Iakopo i le atoatoaga o le faatuatua ia Keriso e fanau mai ai se olaga feliua'ina atoa ma galuega lelei (Iakopo 2:20-26). E le o fai mai Iakopo o le ta'uamiotonuina e ala i le faatuatua e faaopoopo iai ma galuega, ae o le tagata ua ta'uamiotonuina moni e ala lea i le faatuatua o loo iai ma galuega lelei i lona olaga. Afai ua ta'utino se tasi o ia o se tagata talitonu, ae le ia te ia ni galuega lelei --- o loo iai la le masalosaloga poo atoatoa lona faatuatua ia Keriso (Iakopo 2:14, 17, 20, 26).
E tutusa lelei le manatu lea ma tusitusiga a Paulo. O fua lelei o loo fua mai i olaga o e talitonu o loo ta'ua i le Kalatia 5:22-23. E mua'i ta'u mai ia te i tatou le faaolaina i le faatuatua, e le o galuega (Efeso 2:8-9), ae mulimuli ane ua faapea mai Paulo ua faia foi i tatou ina ia faia galuega lelei (Efeso 2:10). O loo mana'omia e Paulo ia sili ona fua tele mai le olaga suia e pei foi o la Iakopo, "O lenei, afai o ia Keriso se tasi, o le tagata fou ia; ua mavae mea tuai, faauta, ua faafouina mea uma" (2 Korinito 5:17)! E leai se eseesega o aoaoga a Iakopo ma Paulo i le mataupu o le faaolataga. O le mataupu lava lea e tasi ae ala eseese lona faamatalaina. Ua faamamafaina e Paulo le ta'uamiotonuina i le faatuatua a ua faamamafaina e Iakopo le faatuatua ia Keriso e fanau mai ai galuega lelei.
Toe taga'i i le itulau ua faaliliuina i le gagana Samoa
E ala mai ea le faaolataga i le faatuatua, pe ala mai i le faatuatua ua faaopoopo iai ma galuega?


text:
Tete’e se alii na te le’i fa’amalosia lona to’alua
O le alii lea o lo o loka e le malo i le falepuipui ona o tuuaiga i lona faamalosia o lona toalua la te faiaiga e aunoa ma le malie i ai o le fafine, atoa ai ma lona taumafai e ave faamalosi le fafine i totonu o le taavale, sa ia faailoa i luma o le Faamasinoga Maualuga i le vaiaso nei, e le moni tu’uaiga a le malo.
O lea ua toe tolopo ai le fofogaina o se maliliega sa sainia e lenei ali’i ma le malo, ae ua fautuaina e le faamasino ia loia ina ia toe talatalanoa i le ua molia, e uiga i lana tali ua tuuina atu, afai e tumau ai, o lona uiga o le a faatulaga loa le aso e faia ai lona faamasinoga autu.
Ua toe tolopo ai i le Aso Lua o le vaiaso fou lenei mataupu.
E talitonu le faamasinoga, e foliga mai e le o malamalama lelei le ua molia, i le moliaga lea na tali ioe i ai, o le isi lea mafuaaga ua toe tolopo ai e le faamasinoga lenei mataupu.
E tusa ai o faamaumauga a le faamasinoga, o le mataupu ua tuuaia ai le ua molia na afua mai i se vevesi na tulai mai i le la va ma lona toalua, ina ua fesiligia e le ua molia lona toalua i se la faanunumi ma se isi tagata i le nofoaga o lo o faigaluega ai le fafine.
Na avea le alu atu o le ua molia ma fesiligia lona toalua i le nofoaga e faigaluega ai ma itu na tuuina atu ai le fafine i lalo o le vaavaaiga a le malo, ma auina atu ai loa o ia e nonofo ma nisi o lona aiga, peitai na i’u lava ina oo i ai le ua molia i le fale sa nofo ai lona toalua, ma o iina lea o lo o tuuaia na alia’e mai ai le faalavelave ua molia ai nei lenei ali’i.
Na faailoa e le fafine i leoleo e faapea, na mafua ona ia le teena le gaioiga a lona toalua sa faia ia te ia, na musu ina ne’i ona faia se isi mea leaga ia te ia, aemaise ai o lea sa faailoa atu e lona aunty o lo o alu atu le ua molia ma se samala ma se naifi.
Ina ua maea ona faamalosi e le ua molia lona toalua i totonu o le potu, e pei ona tuuaia ai o ia e le malo, sa ia fai i le fafine la te talatalanoa e uiga i le la mafutaga. Sa tagi le fafine ma faatoese ma fai ai e taofi lana mea o loo fai, lea foi na usitai i ai le ua molia ma ia fai loa i lona toalua la te o i le la fale la te talanoa ai e uiga i le la mafutaga.
A’o savavali atu le ua molia ma le fafine i luma o le faletupe o le ANZ i Fagatogo, sa taumafai le fafine e alu i le ofisa o leoleo, peitai na toso atu e le ua molia o ia ma taumafai e toso i totonu o le taavale a se tasi o ana uo.
Fai mai le fafine, ao taumafai e e’e i luga mo se fesoasoani, na pupuni e le ua molia lona gutu i lona lima.
E $35,000 le tupe o lo o taofia ai le ua molia i le toese e faatali ai le isi ana iloiloga lea ua faatulaga mo le vaiaso fou.


text:
35 masina fa’asala ai Paul Solofa Falepuipui Honolulu
E 35 masina lea ua faasala ai e le Faamasinoga Feterale le alii sa avea ma pule o le polokalame o le School Lunch a le Matagaluega o Aoga a le malo, susuga Paul Solofa, e nofosala ai i le falepuipui, ina ua faamaonia e le vaega iloilo iuga lona aafia ai i le faatauina faasolitulafono o totoga o pasi aoga.
O le alii o Solofa, lea ua 50 ona tausaga na tausala i moliaga e lua o le faalavelave lea i molimau a le malo atoa ai ma lona faalavelave i galuega a le faamasinoga.
Ina ua ta’usalaina Solofa e le vaega iloilo iuga ia Ianuari na te’a nei, na taua ai e le itu a le malo le ono faasala o ia i le toese mo le 20 tausaga atoa ai ma le salatupe e $250,000 i le moliaga o le taumafai e faaleaga mea molimau a le malo, ae 10 tausaga e falepuipui ai ma le salatupe e $250,000 mo le moliaga o le faalavelave lea i galuega a le faamasinoga.
Ae i le ripoti sa saunia e le Ofisa Faanofovaavaaia i le masina na tea nei, sa latou taua ai le ono mafai lea ona faasala Solofa i le toese mai le 41 masina e oo atu i le 51 masina le umi, o le mafuaaga lea na talosaga ai Solofa tauala atu i lana loia ina ia faamama lana faasalaga, ona e i ai aafiaga o lona soifua maloloina e manaomia ai lona i ai pea i lona aiga.
O moliaga ua ta’usala ai Solofa na afua mai i le taimi ao avea o ia ma faauluuluga i le vaega o le Tupe a le Ofisa o Aoga. Sa toe tofia o ia na te vaaia le isi vaega i totonu lava o le Ofisa o Aoga, ao lei taofia faapagota o ia i le 2010, ao avea o ia ma faauluuluga o le polokalame o le School Lunch.
Na amata taofia mai o ia i le masina o Fepuari na te’a nei i le falepuipui a le feterale i Honolulu, e faatali ai le lauina o lona faasalaga i le vaiaso na te’a nei.
Na taua e le sui sooupu a le matagaluega o Faamasinoga a le malo tele ia Alisa Finelli e faapea, e leai se tupe na poloaina e le faamasino o Reggie B. Walton Solofa na te totogiina.
E lei maua mai foi se faamatalaga mai lana loia fautua o Michelle Peterson, ina ua fesiligia e le Samoa News e tusa ai o le faasalaga a le ua molia.
I le lauina ai o lona faasalaga na taua ai e le malo feterale e faapea, e tusa ma le $300,000 le tupe na gau ai le Ofisa o Aoga a le malo o Amerika Samoa, ona o le gaioiga faasolitulafono lea na aafia ai Solofa.
Fai mai le malo, ina ua amata ona suesueina e le FBI lenei mataupu, sa fai Solofa i le molimau autu a le malo ina ia pepelo i sui o le feterale, ma ia tago foi e faaleaga faamaumauga ina ia aua ai nei aliali mea sa latou faia.
O le molimau autu a le malo i lenei mataupu, o le alii lea o Oscar Mayer, o ia lea o le pule a le kamupani o le Pacific Products.
Fai mai foi le malo feterale, e oo mai lava i le aso na lau ai le faasalaga o Solofa o loo tumau pea lona tete’e na te lei faia se mea sese.
O le alii lea na toalua ma Solofa i lenei mataupu, le susuga ia Gustuv Nauer, na faasala e le faamasinoga i le vaiaso na tea nei i le umi e 25 masina i le toese, i le maea ai lea ona ia tali ioe i le moliaga o le taupulepule e faataunuu le solitulafono o le faia o uiga tau faasese i polokalame a le feterale.
E le o manino mai i le taimi nei pe faila e le malo feterale ni moliaga faasaga i le susuga Mayer.
(fa’aliliu Ausage Fausia)


text:
TOLOFUAVALELEI: “E LE PALA'A'AI SAMOA”
Na te'ena e le afioga i le ali'i faipule ia Tolofuavalelei Falemoe Leiataua manatu o ni isi mai le teritori e fa'apea, ua mafua ona le vala'aulina le Aeto mai Pago Pago e tausinio i le tu'uga fautasi o le fu’a a Samoa ia Iuni, ona e i ai le lagona pala'ai e ono sola le Aeto ma le siamupini o tu'uga fautasi.
“E leai se agaga fa'apena i le Palemia ma le Komiti o le Fu’a, e le pala'a'ai fo'i Samoa ma la latou fa'ai'uga ua faia, na pau le manatu o le komiti, ia toe fa'aolaola ituaiga tu'uga fautasi sa amata mai ai Samoa ina ua fa'atoa sisi lana ulua’i fu’a i le 50 tausaga talu ai,” o le fetalaiga lea a le tofa Tolofuavalelei, o ia fo'i lea o le isi Ta'ita'ifono o le Komiti o le Fu’a a Samoa, lea o lo o tapenaina sauniuniga o la latou Iupeli Auro lea o le a amata fa'amanatu i le fa'ai'uga o le masina nei mo le umi e tasi le vaiaso.
E felanulanua’i finagalo o le atunu'u na fa'ao'o mai i le Samoa News ina ua fa'alauiloa e le tofa Tolofuavalelei i le masina na te’a nei le fa'ai'uga a le komiti o le fu’a a Samoa, e le fa'atagaina ai ni fautasi e fausia i fausaga fa'aonapo nei, ma fa'aaoga foe sipuni e tausinio i le tu'uga o le fu’a.
Na ta'ua e ni isi o le atunu'u i le Samoa News e fa'apea, e tasi lava le mafua'aga ua ala ai ona le mana'o Samoa e vala'aulia ituaiga fautasi ia e i ai le Aeto mai Pago Pago, ona e mumusu i sola le Aeto ma le siamupini, e pei fo’i ona latou matauina i le tu'uga i le tausaga na te’a nei, lea na toeitiiti ai lava mua le Aeto i le va'a o le Segavao II i se tu'uga mataina ma le finau.
Na ta'ua e ni isi o tamali'i e fiafia i le ta'aloga o le tu'uga fautasi, sa tatau lava ia Samoa ona fai se tu'uga fa'apitoa mo fautasi ia o lo o alo i le foe sipuni ina ia fa'aaoga ai le tautiga o afio'aga ma latou fautasi.
O le vaiaso nei na fa'alauiloa aloa'ia ai e le Ofisa o Mata'upu Tau Samoa e fa'apea, ua leai se fautasi e malaga atu i le vala'aulia a Samoa, ona ua utiuti le taimi e toe fai ai ni tapenaga mo mea e pei ona mana'omia.
Saunoa Tolofuaivalelei ina ua fesiligia e le Samoa News, atonu o le a toe maua se isi avanoa i le sisigafu’a o le tausaga fou, ona maua lea o se isi avanoa e vala'aulia ai ituaiga fautasi ia e fausia i fausaga fa'aonapo nei.


text:
Tala o le Vaifanua
GUGULU LE TO’ATELE I SUIGA FOU I LE LBJ
E o atu e fai talavai i le falema’i, ae fai mai e totogi le 10% o le pili tuai o lo o ta’atia i le ofisa o le falema’i.
Na fa’aalia e ni isi o le atunu’u i le Samoa News le fa’ateia o i latou ina ua agai atu i le falemai i le fa’aiuga o le vaiaso na te’a nei, ae tapa mai e le vaega o lo o totogi ai tupe a le falema’i, le le mafai ona faia talavai pe aumai i fafo vaila’au, se’ia vagana ua totogi le 10% o a latou pili tuai.
O se tina o lo o i ai sana pili tuai e $542 i le falema’i, na aga’i atu ma sona alo e fia va’ai le foma’i, ae tali le tama’ita’i kesia, e le mafai ona maua fuala’au se’i vagana ua totogi le 10% o lana pili tuai.
E fa’apena fo’i le fa’ate’ia o se tama mai i Tafuna, le susuga Peniamina, ona o lenei suiga ua faia, e aunoa ma le logoina muamua o le atunu’u, e ala i se fa’aaliga po o se fa’asalalauga.
“E leai se tupe e mafai ona ou totogi ai le 10% o le aitalafu tuai a lo’u aiga o lo o i ai i le falemai, ae o lea lava e totogi lemu atu pe afai ae lava le faasoa,” o le saunoaga lea a Peniamina ina ua talanoa ma le Samoa News.
“E le talafeagai lea tulaga mo le atunuu pe afai o se gasegase tigaina e manaomia ni fualaau po o se togafitiga, ae ua le mafai ona faia ona o le le totogiina o le pili,” o le faasea lea Peniamina.
Fai mai le tomumu a le isi olomatua sa i ai i le falemai, ua avea le le pasia o siitaga a le falemai ma itu latou saili ai se isi auala e tu’u mai ai le avega i le atunu’u.
Na taua e se sui sinia o le falemai i Fagaalu e lei finagalo e faailoa lona suafa, e sa’o o lea ua amata fa’amamalu se tasi o aiaiga fou a le falemai, i le aoina o aitalafu mai tagata e lei totogia, mo tautua ua uma ona faia mo i latou.
Na taua foi e se tamaitai fomai e lei finagalo e fa’ailoa lona suafa, e tatau lava ona totogi e le atunuu a latou pili tuai ina nei avea ma faafitauli mo nisi o le atunuu o loo manaomia ni togafitiga mo lo latou soifua maloloina.
Na faailoa e le pulesili o le LBJ ia Mike Gerstenberger i se iloiloga faalauaitele sa faia ma le atunuu ao lumanai le kerisimasi na tea nei, mai le aofai e $2.8 miliona sa tatau ona maua mai e le falemai mai tautua ua uma ona ofoina atu i le atunuu i le 2011, e na o le 22% o lea tupe ua maea ona totogi, ae o le 88% o lo o tulituli pea.
Na taua e le alii pule, o se tasi lenei o fa’afitauli ua mafua ai foi tulaga fa’aletonu i le itu tau tupe, o le tuai ona totogi e le atunuu o a latou pili i le falemai.
A’AFIA LE LAFOGA PE A LE TOTOGI SALA FA’AMASINOGA
Ua tuana’i atu aso fiafia, o le Kerisimasi ma le fa’afeiloaiga o le Tausaga Fou, ae ua amata nei ona tulimata’i e tagata faigaluega o le atunu’u ia le vaitaimi e faila ai lafoga, i leisi lua masina o loma nei.
Ae peita’i, ua lapata’i mai e le ali’i fa’amasino o Fa’amasinoga Fa’aitumalo, o John L. Ward, e ono tuai ona maua lafoga a ni isi o le atunu’u, e le i totogia ni a latou sala i le fale fa’amasino, ona o solitulagafono i luga o le alatele (traffic fines).
Na fa’aalia e Ward, o tausaga uma lava, e sauni ai e le aufaigaluega a le fa’amasinoga ia se lisi o suafa o i latou, e le’i totogia ni a latou sala i le fa’amasinoga, atoa ai ma le aofa’iga o le tupe e tatau ona totogi.
O lea lisi, e fa’ao’o atu i Ofisa o Tupe ma le Ofisa o Lafoga i le ulua’i vaiaso o Ianuari, ma ua mae’a ona tu’uina atu le pule i le Tausitupe o le Malo, e na te to’esea mai ai, i lafoga a nei tagata, ia le aofa’iga o le tupe, o lo o nofo sala ai i le fa’amasinoga.
Na fa’amanino mai e Ward e fa’apea, o nei sala, e mo solitulafono mama, ma e aoina e le Fa’amasinoga ona teu lea i totonu o le Teugatupe Lautele a le malo.
Na fa’aalia mai fo’i e Ward e fa’apea, o lenei tausaga, o le a fa’ao’o atu fo’i lenei lisi, i le Ofisa o le Loia Sili ma le Ofisa o Femalagaaiga. Ona i lalo o le tulafono a le malo o Amerika Samoa, o sala a i latou e le o ni tagatanu’u moni po o tagata mai fafo, e pa’u i luga o a latou ‘sponsors’ e totogia nei tupe.
Ua u’una’ia e Ward ia le mamalu o le atunu’u, i latou o lo o silafia o lo o i ai ni a latou sala i le fa’amasinoga e le’i totogia, ina ia o’o atu ma totogia loa, ina ia aua ne’i a’afia ai a latou lafoga.


text:
Alofa: Fa'avae ai Aiga
Na tu a’e nei i luga le toeaina o Pule, ma savali atu i le itu o lo’o i ai Tagiilima fa’atasi ai ma si ona tina ua taoto mai ai. “Tagiilima, Tagiilima, ia e loto tele, va’ai o lo’o alaala le mamalu o le aiga, a e alofa mai ia te a’u lou tama, ia e fa’amalosi mai i lo’u loto. Tagiilima, alofa mai si o’u afafine, a e loto tele, ona ou loto tele ai lea, ma va’ai i nai ou tuagane ma si ou uso, ia e onosa’i, ona i’u lea i le manuia le aso o si ou tina.”
Na a’apa ane nei le teine ma fusi atu lona tama, ma ua amata ai ona maua le mapu o lona loto. Ua ta’ita’i e Pule lona afafine ma fa’anofo i talane o lona to’alua o Lameko. Na va’aia e tagata o le aiga le maligi ifo o loimata o Lameko ina ua fa’alogologo atu i le tagi talatala a lona to’alua o Tagiilima. Ua iloa lelei e Lameko le mafua’aga ua tupu ai le fa’alavelave i le lo’omatua. Na toe manatua vave e le teine le tuafafine o lona tama, le lo’omatua o Naomi, o lea na ia toe tu a’e ai i luga ma savali loa i le itu o lo’o nofo mai ai Naomi.
Ua le mafai e le lo’omatua ona fai ane se tala i a Tagiilima, pau le upu na lafo e Naomi, “Tagiilima, ia o tatou loto tetele fa’atasi, ua alu lava Silia e leai se tala e fai mai ia te a’u.” Ua fusi mai e Tagiilima le tuafafine o lona tama ma amata ai le lauega. “E talofa e, I a Silia, le lo’omatua a fa’alogo mai o fai sa’u tala i a Pule, ua oso mai ia te a’u…e ta le lava ae, ma’imau lenei olaga pe ana le seanoa le oti, ma’imau lenei olaga pe ana leai le tu’ugamau….e talofa e…i a Silia.”
Na fa’ate’ia le fale atoa ina ua fai mai le tautalaga a le toeaina o Pule i lona tuafafine. “Naomi, sa i ai lo’u manatu o oe e te loto tele, a’o lea ua ou va’ai atu e leai, ia e onosa’i a malolosi o tatou loto, tatou te maua fo’i le mapusaga, ae a fa’apena mai oulua ma Tagiilima, o le a le mea o le a lelei ona fai. Ia o tatou sauni mo le aso a taeao, a ma’ea ona tatou toe fa’atasi lea, ae alo mai e fa’asavali le polokalama mo le aso o si lo’omatua, ua vave le taimi.”
Ua na o le nonofo nei o le aiga, ua nofo fo’i le tagata ma ona manatu, o le tagata fo’i ma ona fa’alogona, ua sao le fale atoa. Ina ua taunu’u i tua le malaga a Tagiilima ma Lameko, ua ma’ea ona teu le fale afolau tele o le aiga, lea e masani ona potopoto ai ma fai ai a latou fa’alavelave. O le fale afolau fo’i lea na api ai Lameko ma lana aufaigaluega.
O le afiafi na uma ai le ola o Silia, o le afiafi lava lea na fai ai e Naomi ma Pule le tonu, e teu le fale atoa, ona ua leai se taimi e toe fa’atalitali ai. Ua finagalo autasi i ai le aiga atoa ma na alo loa tina mo le teuteuina o le laoa tele lea a le aiga o Puleimeauma, e taoto ai Silia mo ona leoleoga i lea lava po.
O na vaitaimi, sa leai ni maota maliu e pei ona i ai nei, o fale ia e mafai ona taoto ai le maliu a se aiga, pe a i le tasi i le lua vaiaso, a’o fa’atalitali le tagi mai ala o fanau ma aiga. O ia fo’i maota maliu, e totogi le tupe e taoto ai le maliu, o mea na ua o tatou maua i nei ona po, a’o aso la, sa leai se tigaina o aiga. O le mea lava ua maua, o le na e fa’atino ai fuafuaga a le aiga mo se fa’alavelave.
O le tulaga lea ua finagalo autasi i ai le mamalu o le aiga potopoto o Puleimeauma, ma ua mafai ai fo’i ona o latou maua le agaga o le galulue fa’atasi. Ua mou ‘ese atu aso lelei ma aso fiafia na alo i ai le aiga, e pei ona i ai le fa’apioipoga a Tagiilima, a’o lenei ua feagai ma le fa’alavelave ua sili ona ogaoga. E moni lava le upu, e mua mai ni lelei, ae muli mai ni masei, a tu’u fo’i i se isi itu, e mua mai masei, ae muli mai ni lelei.
Ua amata le talatalanoaga a le aiga o Pule, ma e le i umi se taimi, ona ua au tasi o latou manatu, o mea lava ua maua o mea na e fai ai le maliu o Silia. Na tau ane nei i le mafaufau o Pule, e tatau ona logo le aiga o Silia ma o le tulaga lava lea e tatau ona fai.
O le aiga o le lo’omatua e fai si mamao o le ala, ma se’i iloga o le pasi fa’atoa vave lea ona taunu’u i ai, o lea na tonu ai i le mafaufau o Lameko, e tatau ona alu le ta’avale, ina ia mafai ona toe fo’i vave mai Filipo mo le fa’amautuina o tonu a le aiga. Ua alu le feau ina ia logo le aiga o Silia e tusa ai ma le fa’alavelave ua tupu mai.
O le itula e fa i le vaveao, na amata ai ona o’o atu leleoga mo le tina i a Silia, o ekalesia ma tagata lotu, o nisi fo’i ekalesia o lo’o i totonu o le nu’u na o’o atu mo a latou leoleoga mo toe taimi o Silia.
E faia pea!


text:
O le mea lea, o se otootoga o le talafaamaumau o le nuu o Nifae, ma sa Lamanā foi—Ua tusi atu ia sa Lamanā, o e o se toe vaega o le aiga o Isaraelu; ma Iutaia ma Nuuese foi—Ua tusia e ala i le poloaiga, ma ala foi i le agaga o valoaga ma faaaliga—Ua tusia ma faamauina, ma natia i le Alii, ina ia le faaumatia—Ina ia oo mai e ala i le meaalofa ma le mana o le Atua e faaliliu ai—Ua faamauina e le lima o Moronae, ma natia i le Alii, ia oo mai i le taimi e tatau ai e ala mai i le Nuuese—O lona faaliliuga e ala mai i le meaalofa a le Atua.
O se otootoga na sii mai foi mai le Tusi a Eteru, o se talafaamaumau o le nuu o Iareto, o e na faataapeapeina i le taimi na faaeseeseina ai e le Alii le gagana a le nuu ina o latou fausia se olo e o ae ai i le lagi—Lea e faailoa atu ai i le toe vaega o le aiga o Isaraelu mea tetele na faia e le Alii mo o latou tamā; ina ia latou iloa ai foi feagaiga a le Alii, ua lē lafoaiina ese i latou e faavavau—Ma mo le faatalitonuina foi o Iutaia ma Nuuese, o Iesu o le Keriso, o le Atua Faavavau, ua faaali mai o ia lava i atunuu uma—O lenei foi, afai o i ai ni sese, o sese ia o tagata; o le mea lea, aua le taʼuleagaina mea a le Atua, ina ia maua outou i le lē pona i le nofoa faamasino o Keriso.
O le uluai faaliliuga mai papatusi i le gagana Peretania, na faia e Iosefa Samita, Laitiiti
O le lomiga muamua i le gagana Peretania na lomia i Palamaira, Niu Ioka, U.S.A., i le 1830


text:
Lu’itau a Togiola mo Amerika Samoa i lona lumana’i
Saunoaga mulimuli fa’alekovana a Togiola
I le toe saunoaga faa ta’ita’i a le afioga i le kovana sili ia Togiola Tulafono, i le faamanatuina ai o le 112 tausaga talu ona sisi le fu’a a le malo o Amerika i laufanua o Amerika Samoa, na ia toe fa’atepa ai tagata o le atunu’u, i le taimi na sisi ai le tagavai o le malo tele o Amerika i luga o Sogelau, ae le gata i lea, o le Feagaiga a malo tetele (Amerika Siamani ma Peretania) lea na sainia i le 1899 i Perelini i Siamani ma vavae ai Samoa i Sisifo mai i Samoa i Sasa’e, ma tu’uina atu i lalo o va’ava’aiga a nei malo tetele.
Na saunoa Togiola “112 tausaga mo Tutuila ma Aunu’u, 98 tausaga mo le Manu’atele, mai ia tausaga uma, o lo o tatou galulue i lalo o le ta’u “e le’i tu’ufa’atasia” (unorganized)...e le’i tu’u i totonu (unincorporated)...112 tausaga o tatou fua ta’ape ai lava ma le tu’uina i totonu...o le fesili ou te fa’atula’i...o e fiafia i lea tulaga? Ua tatou malilie ea e tatou o fa’asalalau ai lava fa’apea mo leisi 112 tausaga?”
Na sa o itu e fa o le malae a le VA Stadium i Tafuna, e leai se mea na toe gase poo se leo na toe faalogoina, a’o lele malie le ti’a a le afioga i le matua ia Togiola, mo le tuuina atu o lana toe saunoaga faataitai i le taimi o le sisiga fu’a a le atunuu.
Saunoa Togiola, i lana suesuega sa faia i le maliliega lea na sainia e tuaa ua taooto mai tia sa ma taitai o le malo o Amerika, ua atagia mai ai le le mautu ona faataunuu o tiute faatagatanuu o lo o i ai nei.
“Ua atagia mai ia te a’u...le le lelei ma mautu ona faataunu’u o tatou tiute fa’atagatanu’u. O le a le mea na finagalo ai o tatou tuaa ina ia tuu fa’apea lenei maliliega?”
“Ua alu le 112 tausaga o tatou taumafai pea e tau faamatala le uiga o upu ae ua tatou le faia o tatou tiute faatagatanuu, o le faitau lea o le feau o lo o ta’u mai totonu o le maliliega. Ua alu uma tatou taimi e tau fa’amatala le upu, ae galo le agaga o le maliliega ma le feagaiga.”
“Pe ua le o’o ea i le taimi, tatou va’ai i totonu o le agaga, o ia feagaiga, po o taunu’u pe leai, pe tatou o fa’asalalau ai pea fa’apea mo seisi 112 tausaga? O le tatou tiute mo tupuaga lumana’i, SAILI...FA’ATONU...FA’ALELEI...FA’AMAUTU ina ia manuia tupulaga o le lumana’i.
I lana tautalaga fa’aperetania na saunoa ai Togiola, o nei vaitaimi o lo o tatou faatino galuega, i se pule a leisi. Na ia toe fesili e fa’apea, o fiafia ea Tutuila ma Manu’a i le tulaga o i ai lona faigamalo i nei vaitaimi. O le ituaiga faigamalo lenei o finagalo i ai mo fanau o le lumana’i.
Na ia saunoa, afai o i ai se mitamitaga i totonu ia i tatou, o tagata o Samoa, ua tatau ona faia se suiga. Na ia ta’ua e fa’apea, o le tele o malo ma atunu’u, ua pulea lava e i latou latou lava. Ae peita’i, sa ia saunoa foi, e le mafai ona o’o mai nei suiga pe afai e le galulue fa’atasi le atunu’u.
Sa u’una’ia e Togiola tagata o le atunu’u ina ia tutula’i ma faia se suiga, aua e le mafai e se tasi ona faia se’ia vagana, tagata lava o Amerika Samoa.


text:
TOE TAOFI SI’ITAGA FALEMA’I
Leai ni tagata faigaluega vaea
O se tala fiafia lenei mo tagata uma o Amerika Samoa, ina ua fa’alauiloa aloaia e le alii kovana i le aoauli ananafi i se fonotaga ma tusitala, le taofia o si’itaga o pili a le falema’i sa amata mai i le vaiaso talu ai, atoa ai ma lona fa’amaonia mai o le leai o ni tagata faigaluega a le falemai e vaea, e pei ona folafolaina mai e le Komiti Faafoe ma le pulega a le LBJ.
Saunoa le afioga Togiola Tulafono e fa’apea, o siitaga i pili o le falemai sa faia i le vaiaso na te’a nei, e pei o le $50 mo le va’aiga o le foma’i, fa’apea ai le $40 sa totogi mo le talavai, atoa ai ma isi lava siitaga, ua taofia nei, i le mae’a ona latou sainia ma le pulega a le falemai i le aso ananafi o se maliliega, e tu’uina atu ai le tupe e $3 miliona lea na pasia mai e le Fono Faitulafono, e fesoasoani ai i a latou galuega ma fesoasoani i faafitauli tau tupe o loo tulai mai ai.
Sa ia fa’alauiloa foi le leai o ni tagata faigaluega a le falemai e vaea e pei ona folafolaina, ae o le a tumau pea ona galulue tagata faigaluega i a latou galuega.
O lenei fa’asalalauga ma le feagaiga e pei ona sainia i le aso ananafi, na faia i le mae’a ai ona fa’alauiloa e le alii kovana i luga o lana polokalama i le vaiaso na te’a nei, lona sauni e fa’amalolo le komiti fa’afoe a le falemai, pe afai e o’o mai i le Aso Lulu na te’a nei, o lo o tumau pea fuafuaga a le falemai e vaea ana tagata faigaluega, e aofia ai ma foma’i, fa’apea ai ma le tumau o a latou siitaga mo pili ma talavai.
O se fonotaga na faia i le aoauli ananafi i le va o le kovana ma le pulega a le falemai o le LBJ, na sainia ai lenei feagaiga ma le fa’amoemoe, o le a fesoasoani i fa’afitauli a le falemai mo le taimi nei.
O le pili tupe lea na pasia e le fono i le vaiaso na te’a nei, sa latou pasia ai se nonogatupe e $3 miliona, e fa’atupe mai i tupe o le Teugatupe o Taui mo Tagata Faigaluega, ma le fa’amoemoe e toe totogi i le tupe e maua mai i le lafoga o totogi e 2%.
O le pili la lea ua sainia nei e le alii kovana ma ua avea nei ma tulafono. Sa saunoa le kovana, ina ua fesiligia e tusitala, afai e vave le aoina mai o le tupe mai le lafoga e 2%, atonu e na o le 12 masina e totogi ai le nonoga tupe lea ae mae’a, pe a fuafua i le aofaiga, pe a ma le $3 miliona, lea e maua mai i le lafoga e 2%, pe a ao e le malo.
O se tasi o va’aiga fa’anoanoa na ta’ua e Togiola, lea ua maitauina i le falemai, talu ona fa’amamaluina mai siitaga i le aso 6 o Fepuari, o le tau leai lea o nisi e asiasi atu i le falemai mo le va’aia o fomai ma fai a latou talavai, e ui o lo o lagona lava pea e le atunu’u le vaivai ma le mama’i, ae ua manatu e nonofo i aiga ona o le taugata o pili a le falemai.
I se pepa o fa’amatalaga na tu’uina mai e le pulega a le falemai, ina ua mae’a ona latou sainia ma le kovana lenei feagaiga, o le fa’aitiitia lea o itula faigaluega a le aufaigaluega, fuafua i le maualuluga o lo o i ai a latou totogi.
O le itula e 8:00 i le taeao nei lea ua faalauiloa mai e le pulega o le falemai a le LBJ o le a taofia ai a latou siitaga ae toe fa’afoi le totogi o a latou pili i le tulaga tuai sa amata mai ai.
Sa fa’amaonia mai foi e le pulega a le falemai e faapea, e amata mai ananafi,o le a leai ni tagata faigaluega a le falemai e faamalolo, lea e pei ona fuafuaina mo le aso 19 Fepuari, sei vagana ai le faaitiitia o itula faigaluega a tagata faigaluega o le a amata i le aso 4 Mati 2012.
Mo i latou uma lava e i lalo mai o le tai $20,800 o latou totogi, e tai 4 itula e faaitiitia mai o latou totogi, o i latou e tai $20,800 e oo atu i le tai $49,999 o latou totogi, e tai 6 itula o le a faaitiitia, o i latou e tai $50,000 e oo atu i le $62,399 o latou totogi, e tai 8 itula e faaitiitia, ma i latou e i tai $62,400 o latou totogi ma luga atu, e tai 12 itula e faaitiitia mai o latou totogi.


text:
Pe faapefea ona tonu le ma va ma le Atua?
Fesili: Pe faapefea ona tonu le ma va ma le Atua?
Tali: Muamua, ia tatou iloa mea uma o loo faaletonu ona faatoa mafai lea ona faasa'o lo tatou va ma le Atua. O le tali moni o lea fesili, o le agasala. "E leai se tasi ua amio lelei, e leai lava se tasi" (Salamo 14:3). Ua tatau faasagatau i tulafono a le Atua; Ua se ai i tatou"e pei o mamoe" (Isaia 53:6).
O le totogi o le agasala o le oti, e le o se tala logo lelei. "O le tagata e agasala e oti ia" (Esekielu 18:4). O le tala lelei, o loo iai se Atua alofa o loo tulituliloaina i tatou ina ia tatou maua le Faaolataga . Ua ta'utino e Iesu le mafua'aga na maliu mai ai o Ia i le lalolagi "E saili ma faaola le na leiloa" (Luka 19:10), ma Lana toe upu a o tautau i luga o le satauro, "Ua taunuu!" (Ioane 19:30).
Ta'uta'u au lava agasala i le Atua ona mafai lea ona amata sa oulua mafutaga ma Ia. O lou loto maualalo e te ta'utino ai au lava agasala i le Atua (Isaia 57:15) ma lau ta'utinoga o le 'a e fulitua i le agasala. "A o le gutu e ta'utino ai e oo mai ai le ola" (Roma 10:10).
O lou salamo e faaopoopo iai ma lou faatuatua. O le mea moni lava, o lou faatuatua i le taulaga na faia e Iesu e ala i Lona maliu ma Lona toe tu ua avea ai o Ia e fai ma ou Faaola. "Afai e te ta'utino i lou gutu i le Alii o Iesu, ma talitonu i lou loto ua toe faatuina mai o Ia e le Atua nai e ua oti, e faaolaina ai oe" (Roma 10:9). O isi nei tusitusiga nei o loo ta'u mai ai le taua tele o lou faatuatua, e iai le Ioane 20:27; Galuega 16:31; Kalatia 2:16; 3:16, 26; ma le Efeso 2:8.
E mafai foi ona maua se lua mafutaga ma le Atua ina ua e tali atu ia te Ia ona o mea ua Ia faia mo oe. Na Ia auina mai le Faaola, Na fai o Ia ma taulaga ina ia aveesea ai au agasala uma (Ioane 1:29), ma ua Ia folafola mai: "E iu foi ina faaolaina o i latou uma lava o e valaau atu i le suafa o le Alii" (Galuega 2:21).
O se ata matagofie o le salamo ma le faamagaloina o loo maua i le faataoto o le uii (Luka 15:11-32). Sa faama'imau e le uii le meaalofa a lona Tama e faia ai le agasala ma sa i'u ai i lona faalumaina (fuaiupu 13). Ae ina ua ia ta'utinoina lona sese, ua tonu loa i lana filifiliga e fo'i i lona aiga (fuaiupu 18). Ua loto o ia ina ia 'aua ne'i toe taua o se atalii (fuaiupu 19), ae sa le taunu'u ona manatunatuga. Sa sili le alofa o lona Tama ia te ia ina ua ia toe foi atu (fuaiupu 20). Ua faamagaloina mea uma, ma ua faia ai se fiafiaga tele ona o ia (fuaiupu 24).
E lelei le Atua e faamaoni foi i Ana folafolaga, e oo i Lana folafolaga o le faamagalo. "Ua latalata mai Ieova i e ua loto momomo; ua Ia faaola foi i e ua loto nutimomoia" (Salamo 34:18).
Afai ua e loto ia tonu le lua mafutaga ma le Atua, faata'ita'i i le tatalo lea. Manatua, o lea tatalo e le faaolaina ai oe. Na o lou faatuatua ia Keriso e mafai ona faaolaina ai oe mai au agasala. O lea tatalo o se ala faigofie e te faailoa atu ai i le Atua lou faatuatua ia te Ia ma lau faafetai ona o le ala o le faaolataga ua Ia saunia mo oe. "Le Atua e, ua ou iloa ua ou agasala ia te Oe ma ua tatau ia te a'u lo'u faasalaga. Ae o Iesu Keriso na Ia aveina lo'u faasalaga ina ia ou magalo e ala i lo'u faatuatua ia te Ia. Ua ou fulitua nei mai a'u agasala ae tuuina ia te Oe lo'u talitonuga atoa mo lo'u faaolataga. Faafetai mo lou alofa tunoa e matagofie ae maise o Lau faamagaloga -- o le meaalofa lea o le ola e faavavau! Amene!
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
Pe faapefea ona tonu le ma va ma le Atua?


text:
O le mae’a ai o le fonotaga a le afioaga i Vailoa i le fa’aiuga o le vaiaso na te’a nei, lea na fonoa ai le maota i Asotau, o le maota e afio ai le Alo o Salamasina ia Satele Galu Satele, na fa’amaonia mai ai e sui o le afioaga le mae’a lea ona faia “o se fa’aleleiga” i le va o Satele, ma le susuga i le Faifeau o le Ekalesia EFKAS, le susuga a Rev. Faletoi Uso.
O le afioga i le ali’i Senatoa ia Tuiasina Siolosega Esera ma le afioga a Tuiasina Dr. Salamo Laumoli na o la fa’amaonia mai i le Samoa News lea mataupu.


text:
Tala Ta’aloga
Ua talia nei e le ali'i o Manny Pacqiuao ua le lu’i mai o ia e le ali'i Floyd Mayweather i se la fusu'aga e faia nei ia Me 5, 2012. Fai mai le ali'i Pacqiuao e le afaina, ae le o le amataga o Me, a’o le fa'ai’uga o le masina ona fai loa lea o le la fetauiga e su'esu'e ai le tagata o i laua e sili ona lelei lima i le Tweeter.
O lea e tau fai mai Pacqiuao i le taimi lava ua sauni ai le Las Vegas MGM Grand Garden, mo le faia i fafo e aoga aua e ofi ai nofoa e 45,000, nai lo i totonu o le potu e fai ai fusu’aga i le taimi nei e 37,000 tagata e ofi ai, e le aoga fo'i mo tupe e maua ai i le laititi o le fale lena.
A ta’u le 37,000 afe tagata e mafai ona matamata ai i totonu o le falefusu, o lona uiga e uma atu i ai le 'au fiafia fusuaga a Tutuila ae o le la e le taitai ona tumu mai isi nofoa, ae peita’i o le fusuaga lenei e maua fo'i le ticket taugofie lava i le $10,000.00 po'o le o'o atu lava i le $15,000.00 i nofoa pito i tua.
Fai mai le ali'i lena e va'aia tupe a Manny Pacquiao o Michael Korcz, "E le taitai ona ofi i le fale fusu lea e i ai i le taimi nei, o lona uiga a maua a’e se tupe i po lena, pe se a ma le $20 miliona, ae o le toe faiga fou lea ua i ai nei, e fuafua e ia e tali o'o lava i le $30 miliona tupe uma lava e maua i le faitoto'a.
Fai mai ai ali'i lea e fa'asoasoaina tupe o Pacqiuao, "O le fale fusu e le fetuai ma le fa'ai’uga o le masina o May e le amataga pei ona mana'o mai ai le ali'i mea-uli o Floyd, e le aoga fo'i i se va'aiga e fuafua i tupe o le maua mai ai (economic standpoint). Vagana le tagata e valea le ulu ona fai lava lea i totonu o le falefusu lea e i ai, ae le mafai ona o le taua tele o lenei fusuaga, ae maise ai o le fusuaga ua leva ona fia maimoa i ai le lalolagi."
Ua uma ona faia le fa'amasinoga a le ali'i o Floyd Mayweather ma ua manumalo le Malo, ae le'i lauina lana fa'asalaga e le fa'amasino talu ai le talosaga a Floyd, e tu'u atu i tua lana fa'asalaga pe a uma le la’ua fetauiga ma le mata-pai lea o Pacquiao, lea e tatau ona faia nei e le siliga Me 5th.
Talu ai fo'i le lima tete ma fasi lana teine ma fa'afefe ma si la fanau e to'alua i totonu o le latou fale i Las Vegas, o le faiga lea o lea taleni, pei ua leaga uma ulu a nai tagata e faia lenei taleni, e le le lelei lava le fa'aiuga e fai e i latou ia ua tau leaga le tele o latou fa'ai’uga.
O le tele ia o tala a tagata, fai mai ua palaa'i ia Floyd ia Pac-man po'o Pacquiao, i le leva ona taumafai le Filipino e fai solo e Floyd se mea e 'alo 'ese ai, ona e le mana'o e fusu i le Filipino.
A'o lea ua fa'ali'i fo'i le mea'uli i le tele o tala o tagata ma tusitusiga atoa ai ma lona iloa ua matuatua ua tatau loa la ona fa'ataunu'u loa le la fusuaga, ua leva ona manana'o le lalolagi e fa'ataunu'u loa.
A mafaumafau i ai, tama fusu ia e malo ai Pacquiao pe'a latou fufusu e malo ai i 'ai, ae a fetaui ma Floyd e le maua e ese na tama sina fa'amasino e malo ai, ae tele lava ina oti (knock out) pe ave uma e Floyd ia ta'amilosaga.
I ai le tama lea e molimau isi tagata ma le camp fo'i a Mexico o Marquez e manumalo lea i le Filipino i le 2 i le 3 fusuaga ia la fetaui ai, ae fetaui ma Floyd pei lava o puputa o mata, lea na i'u ina togi le solo.
"Manny ia o lea ua ou tusi atu ma lu'i oe e tu'u uma o ta fusi i luga mo le fusuaga, ave uma mo le a manumalo, ua leva ona fa'atalitali i ai le lalolagi, ia le silia Me 5th, po'o se isi lava aso o Me. Ae ua ua tu'u mai e le fa'amasino se avanoa mo a'u e fa'ataunu'u ai le ta fusuaga, o lea la ua toe tolo ai i tua lou fa'asalaga, ae seti mai loa se aso e fa'ataunu'u ai le ta fusuaga."
Ae fai mai le tamaloa e fai fusuaga o le Top Ranking o Bob Arum, "E le tatau ona fai le fusuaga i le 5th o Me, fa'atali se'i uma lelei ona fai le fale fusu i fafo ona maua ai se tupe tele, pe tusa o le $30 - i le $35 miliona ua vaevae lea i le pasene e 50 - 50 tusa lea a fuafua atu i ai i maua le $10 miliona a le tagata."
Ae fai mai le Michael Koncz, "O le taimi nei o le tupe le mea ua fai nei i ai, ae manaia loa ua leva tele ona taumafai le latou tama e fa'atalitali se avanoa e fetaui ai ma le meauli o Floyd Mayweather ma iloa ai po'o ai o i laua o le siamupini ma tele o tala o tagata."
TULAGA E FAIGATA NEI LE CHIEFS I LE SUPER 15
Ua taua mai le sui o le 'au o le fesi (first/five) a le All Blacks o Aaron Cruden i le Waikato Chiefs i le tausaga lenei, o i latou ma le ali'i Samoa lea o Sonny Bill Williams ma Richard Kahui o le 'au a le Canterbury Crusaders ma e o lo'o ta'aal nei i le All Blacks.
O i latou lena o le a fa'amoemoe i ai le latou laina i tua (back-line) fa'apea fo'i le auai o isi pei o Liam Messam, Teneroa Latimer fa'apea le Kapeteni o le Manu Samoa Mahonri Schwelger ma le kapeteni a Taranaki o Craig Clarke ina ua uma le ta'amilosaga o le NPC fa'atua uma atu nei.
Na taua e le faiaoga a Waikato Chiefs, Dave Ronnie, sa fa'apea na ta'aalo muamua ia latou uma lenei pei Mahorni Schwelger ma Aaron Cruden ma isi tama o le All Blacks i le vaitaimi na o avea o ia faiaoga a Taranaki, o lea la avea le 'au a Waikato ma 'au malosi tele i fuafua atu i ai.
O le latou fesi (first/five) lenei Aaron Cruden lea na lavea ai lona 'aao i le ta'aloga mulimuli i le su'eina o le Ipu o le Lalolagi i le tausaga ua te'a atu nei, lea na ta'aalo ai me Farani. O lea ua va'ai lava le fa'asolosolo lelei o le 'aao o lenei ali'i i le tulaga o i ai nei, e fetaui lelei lava ma le latou ta'aalo muamua ma Otago Highlanders ia Fepuari 15.
"Ia ua leva ona ou fia alu atu e tolengi fa'atasi ma le 'au i le latou toleniga, ae e pule lava le 'au vaega na faia lo'u tolenigav e fuafua mai i le vae. Atonu lava e o'o i le toe lua vaisao ua matou toleni fa'atasi." o le faiga o le 'au toleniga o le 'au a Waikato Chiefs, e 'ese lava le mea e toleni ai le 'au vaega la e afaina e fuafua lava i le rekoti a le foma'i.
E le faia i se mea na iloa i le tama ta'aalo, ae se'i iloga lava ua malie mai le trainer ma le foma'i ua tautau ona alu i le tolina tele o le 'au ona fa'ato'a alu lea i ai, ae o le taimi lenei o lea e toleni fa'apitoa lava ia.
UA MAUA NEI LE FAIAOGA FOU A EGELANI
Ua ta'au mei le maua o le faiaoga fou o le 'au a Egelani, o le ali'i lea o Stuart Lancaster e sui ai le ali'i lea o Martin Johnson lea na faiaoga ma ua fa'amavae nei ina ua atoa lelei le tolu tausaga talu ai. Taua mai e le Rugby Football Union le sauni atu mo le latou Six Nations e amata nei ia Fepuari 15 ma Sikotilani.
Ua fai mai nisi o le faiaoga lea, e mana'o i le tupulaga lea ua amata ona a'e mai i le lakapi, ae toe mana'o fo'i i tama tuai o le 'au a Egelani e sipea i tama fou, e i ai le Mike Tindal lea na tama ta'aalo i le su'ega o le Ipu o le Lalolagi lea na malo ai Egelani le Ipu o le Lalolagi i le tausaga 2003.
I le tausaga au tea atu i le ta'aloga o le Ipu o le Lalolagi lea na tuaia ai le tama lea o Mike Tindal i se laua vevesiga na faia i totonu o se falepia, ae lea ua toe aumai i Lancaster e ala lea i sana teteina o le mea lea tuuaia ai o ia i Niu Sila.
Ua taua mai fo'i le ritaea o Jonny Wilkinson mai le 'au a Egelani ae o lo'o ta'aalo pea i se 'au a kalapu i Farani i le taimi nei, fai mai a ia, "O 'au o le ritaea mai le 'au a Egelani, ae o le fa'aauau pea lo'u tautua i le lo'u konekarate i 'au a Farani, ae tu'u le avanoa i isi tama ta'aalo ua amata ona a'e mai o latou ta'aalo."
Fa'apea ma le ali'i o Lewis Moody ma Steve Thompson, e le fa'apea ua maea o latou tausaga ta'aalo i lenei ta'aloga o le lakapi, o lea e ta'aalo lava ia latou konekarate, ae o le tu'u avanoa i isi tama lakapi.
Ia le taimi na toe taua mai ai le ali'i lea na afa (scrum half) o Danny Care i le toe maua fo'i i le ona ma alu i le ta'avale, o i ina fo'i na tipi 'ai fo'i ma le 'au lea a Egelani, o le mea na e ta'u mai ai le leai o se taimi o le faiaoga fou lenei o Egelani, e lua ni ana fa'aiuga.
"Oute mana'o e toe suia le agaga lea na masani na i ai le faiga o le 'au lenei a Egelani, e le na'o ta'aalo, a e mana'omia fo'i le faia o le mea o le usiusita'i (discipline) o tama ta'aalo. Oute le manumanu lava i se tagata ta'aalo, e tele tagata lea ua taumafai i le 'au, e sili la ia te 'au le ola mafaumafau i le lo ola pei o se tagata ua leai se mafaufau."
TULI 'ESE LE TAMA O WILLIE RIPIA
O le ali'i Maori lenei Willie Ripia o se tagata ta'aalo i luma i le foueti (forward) ua fa'amavae mai i le 'au Western Force a Darwin, Ausetalia, ina ua maua ifoina ua malosi tele ina fiu e su'e tupe a isi tama o le latou 'au e gaoi i totonu o taga o ofuvae i le potu e sui ai ofu ta'aalo.
Ua leva ona fai le mea lea, ona fa'apipi'i loa lea ona CCTV po'o le TV lea e seasea ona iloa e se isi o le 'au, lea la na fa'apipi'i ai loa ma maua ai loa o le tama ta'aalo lea o Willie Ripia lea o lo'o faia le mea lea.
O le tama lenei na aumai i le Christchurch Hurricane, ma o le tausaga ua te'a atu nei e seasea ona ta'aalo talu lona lavea sa i ai, na o le fitu ta'aloga na ta'aalo ai, ma o le tama na fai ai fo'i e le Western Force e ave i le mea e taumafai ai le ta'aloga ta'aloga tupe (gambling problem) ae o lea la ua iloa ai e le kalapu a le Western Force, po'o a le lelei o le ta'aalo ae a le lelei le amio e sili ai ona fa'amavae.
O le ali'i lenei na iloa lava e le pulega le vaivai i le mea na ta'aloga tupe, lea na ave loa i se falema'i i taumafai i le ta'aalo tupe (clinic gambling) i le tausaga atoa lea ua te'a atu. Ae fiu le pulega a le kalapu i le tele o aso e le leiloa mai lava ia latou taga, po'o latou ato tupe, i totonu o le fale e sui ai tama ta'aalo i aso uma.
Ae ina ua fa'apipi'i ai le TV e le iloa e se tagata, na iloa lelei o le tama Willie Ripia le tagata lea e faia le galuega lea e faia i aso uma, "O le tagata matou te ofo e pei lava o se tagata e le maua ni ana tupe, ae o le mea lea e tupu mai ai, e siliga le ave i le falemai e taumafai ai i le ta'aloga tupe, ae le mafai."
fa'aliuliuina : Toleafoa Haserota Auva'a


text:
Sauni le taamilosaga taito’a 7 o le fu’a mo lona amataina
Ua le o toe i ai lava se isi mea o totoe i tapenaga a le Kalapu a le Malisi Sagato Iosefo faapea ai ma le Iuni Lakapi a Amerika Samoa, mo le amatalia o le taamilosaga taitoa 7 o le sisigafu’a i le faaiuga o le vaiaso nei, sei vagana ai le ili o le faili a le laufali.
O le Aso Faraile ma le Aso Toonai o le vaiaso nei ua faamoemoe e faatauaia ai le taamilosaga taitoa 7 faavaomalo, e sailia ai se siamupini o le sisigafu’a i lenei tausaga, i lalo o le faatautaiga a le Malisi fa’atasi ai ma le lagolago malosi a le kamupani a le Tautua Mo Oe.
O le fonotaga mulimuli a kalapu uma ma le komiti faafoe i le aso ananafi na faamautuina mai ai fuafuaga mo le taamilosaga, sei vagana ai le fonotaga a faiaoga ma pule o ‘au taitasi lea o le a faia ma le komiti faafoe a taeao, i le malae taalo o le V.A Stadium i Tafuna.
I se faatalatalanoaga a le Samoa News ma le peresetene a le Malisi ia Toleafoa Isitolo Wulf, e tusa ai o tapenaga a le kalapu mo le faamoemoe, sa ia taua ai le tulaga lelei o fuafuaga uma mo le faamoemoe i lenei tausaga, atoa ai ma le naunau ina ia amataina loa le taamilosaga sei faamalieina ai le maimoa a le atunuu.
O le aso ananafi na taunuu mai ai le au taitoa 7 mai Tonga, ae o le aso ma le aso a taeao lea ua faamoemoe e taunuu mai ai isi au mai Fiti ma Samoa tuaoi, ae o lo o fa’atalitali pea le ‘au mai Ausetalia, a le o nei, o taeao e taunu’u mai ai.
Na faaaoga e le taitaifono o le Iuni Lakapi a Amerika Samoa, le afioga i le kovana sili, le matua ia Togiola Tulafono, ia le fonotaga i le aso ananafi, e faaoo atu ai nisi o ana fautuaga faatama i sui o kalapu lakapi uma i le atunuu, ina ia tausisi i le amio tausaafia ma ia taalo faatausala, ina ia iu manuia le faamoemoe o le malo i lenei tausaga.
“E le toe manaomia le ituaiga taaloga lea sa tatou taaalo ai i le 20 tausaga talu ai, e amata i fusuaga toe faaiu i fusuaga, ae ua tatau ona sui le sitepu tatou te laa i ai Amerika Samoa, afai ua matua le taaloga i le atunuu, ua tatau foi ona matutua tagata e faatinoina,” o nisi ia o lu’itau na tuuina atu e le kovana i le fonotaga sa faia i le aso ananafi.
O le fonotaga foi ananafi na faamautu ai lesitala o ‘au atoa ai ma le lesitalaina o isi tama taaalo e le o i ai o latou igoa i faamaumauga i faamaumauga a le Iuni, lea na fautuaina ai e le alii kovana kalapu taitasi ina ia mautinoa e lesitala uma o latou sui ae le’i amataina le taamilosaga i le Aso Faraile nei.
“Tusa lava pe ua lesitala lau ‘au ae afai e le’i lesitalaina tama ta’a’alo e le mafai ona tausinio lau ‘au, e le tatau foi ona toe suia tulafono ua maea ona pasia ona o tulafono nei e tatau ona mulimulita’i i ai le Iuni mo ana faaiuga,” o le saunoaga lea a le alii kovana.
O nisi o malo faaaloalogia ua fuafua e auai mai mo le taamilosaga taitoa 7, e aofia ai le alii kapeteni o le au taitoa 7 a Niu Sila ia D.J Forbes, o Jerome Kaino atoa ai ma nisi o tama iloga i le taaloga lakapi e aofia ai sui o le Manu Samoa.
O le au taitoa 7 mai le afioaga o Vailele o lo o umia le siamupini o le taamilosaga o le fu’a mo tausaga e lua, ma ua faamoemoe e toe malaga mai e puipui le Ipu o le siamupini.
“O se avanoa lelei lenei mo tatou tama taalo e feiloai ma taalo faatasi ai ma nisi o tama lakapi i iloga i le Pasefika e aofia ai Fiti, Tonga ma Samoa, ma o se avanoa lelei foi latou te aoaoina mai ai nisi o metotia i le faatinoina o le taaloga i lona tulaga maualuga ma lelei atoatoa,” o le saunoaga lea a Toleafoa.
I le vaavaai atu i ai i tapenaga a au mai kalapu eseese i le atunuu, ua maitauina ai le leai o se au o toe faatamala, ae ua naunau uma ina ia o latou maua le tulaga manumalo.
O alii laufali mai Samoa o le a faafoeina le taamilosaga o le fu’a i lenei tausaga, i lalo o le lagolagosua a alii laufali mai Amerika Samoa nei, ma ua i ai foi le faamoemoega o tulafono uma lava mai le Faalapotopotoga o le taaloga lakapi i le lalolagi, le IRB o le a faafoeina ai le taamilosaga, i lalo o le faamalumaluga a le ASRU, lea ua galulue soosoo tauau ma le kalapu a Malisi i lenei tausaga. Aemaise ai o le lagolago malosi mo le fa’atupeina o lenei fa’amoemoe, le susuga Frank Gaisoa ma le aiga, ma le latou pisinisi o le Tautua Mo Oe.


text:
Fa’afetaia aiga o fitafita ua maliliu le fa’atauaina ...
O a latou tautua
O le agaga o le faafetai na momoli mai e matua, uso ma tuafafine o nisi o Toa o Samoa ua maliliu ao tautua ai i vaega au a le malo tele, ona o le sauniga lea na faataunuuina i le faaiuga o le vaiaso na tea nei, e faamanatu ma faataua ai le tautua a Fitafita i totonu o vaega au a le malo tele, atoa ai ma i latou sa tautua ae ua malolo, aemaise ai i latou sa tautua ae ua maliliu.
Mai le toatele o Toa o Samoa ua maliliu ao tautua ai i totonu o le taua, e toatolu fitafita na mafai ona fesiligia e le Samoa News nisi o latou aiga, i ni o latou lagona ina ua faatasi atu i le sauniga o le ‘National Armed Forces Day’, lea na faataunuuina i le maota o le Lee Auditorium i le po o le Aso Toonai na te’a nei i Utulei.
O alii fitafita na mafai ona fesiligia o latou aiga e aofia ai le susuga ia Sgt. Raymond S. Sevaaetasi, Sgt. Malaefou M. Heather, ma le susuga Army Spc. Farao K. Letufuga.
O le susuga ia Sgt. Raymond S. Sevaaetasi na maliu i le aso 11 Aperila 2007, a’o tautua ai i totonu o vaega au a le malo tele o Amerika. Sa galue o ia i le Army mo le vaega a le 15th Brigade Support Battalion, 2nd Brigade Combat Team, 1st Division, Fort Hood, Texas.
Na maliu Sgt. Sevaaetasiina uai manu’a lona tino i ni aafiaga tuga e mafua mai ina ua oso lana taavale i luga o se pomu sa tatao solo e vaega faatupu faalavelave ae tautua ai i totonu o le tafa o taua i Iraq.
Na taua e le tuaa a Sgt. Sevaaetasi o Tuala Sevaaetasi e faapea, e ui e misia si ona atalii peitai e pito sili atu ai le misia o ia ona ua motusia le mafutaga, ae o le agaga faafetai ina ua faataua le tautua a Toa o Samoa i soo se tafa o taua.
Na faafetaia e Sevaaetasi sauniga lotu o loo faia e Tama Tuai a Malisi i faaiuga o masina taitasi, ona ua avea lea sauniga ma auala e faamalosia ai loto ma lagona o matua ma aiga o fitafita o loo tautua, ina ia maua e i latou le lototele pe a feagai ma faafitauli o le olaga.
O le susuga Tuala Sevaaetasi o se tasi o fitafita ua malolo litaea mai i vaega au a le malo tele, e pei ona tautua mo le tele o tausaga.
Na taua e Sevaaetasi e faapea, o lona tuaa foi sa malolo litaea mai i le Maligi a le malo tele, ma ua masani foi lagona e faafetaiai taimi faigata e oo mai e pei o si ona atalii, ona o le tautua e ofo atu ai le soifua mo le atunuu ma le lalolagi.
O Sgt. Malaefou Matthew Heather na maliu i le masina o Aokuso 2009 i se faalavelave tau taavale, a’o faatino ai ona tiute i totonu o vaega au a le malo tele o Amerika. O le 2004 na ulufale atu ai o ia i vaega au a le malo tele i totonu o Fort Hood, Texas ina ua maea aoaoga sa feagai ai o ia.
O Sgt. Heather na uluai valaauina i le taua i le 2008, i totonu o le vaega o le HQ, 2nd BN, 8th Inf. Regiment, ma sa galue o se tagata na te ofoina atu se tautua faapitoa i le tulaga tau soifua maloloina (Health Care Sepcialist).
Na taua e le uso o Sgt. Heather ia Tolfie Heather lona misia o si ona uso i totonu o le mafutaga a lona aiga, aemaise lava ina ua faataua lana tautua atoa ai ma isi Toa o Samoa i se sauniga sa faia i le vaiaso na tea nei.
“E lagona lava le misia o le uso i le mafutaga faaleaiga ina ua misia o ia, peitai e faagaeetia le loto ona o lana tautua mo le atunuu faapea ai tagata, e ala i le puipuiina o le filemu ma le saolotoga o tatou tagata, ou te talitonu foi e misia uma foi e lo’u aiga si o’u uso talu mai lava le aso na maliu ai seia oo mai i le taimi nei,” o le saunoaga lea a Tolfie e fai ai o ia ma sui o lona aiga e auai i le faamanatuina ma le faatauaina o le tautua a Toa o Samoa i le faaiuga o le vaiaso na tea nei.
“Ta fia vaai atu lava isi o’u uso a’o laei mai lona toniga ma auai i polokalame a Toa o Samoa e pei ona i ai lenei po (po o le aso Toonai na te’a nei), ae paga lea ua le o toe vaaia o ia ona o lana tautua sa ofoina atu mo le atunuu ma tagata uma,” o saafiafiaga ia o le susuga Tolfie mo si ona uso ua maliu.
O le susuga a Army Spc. Farao K. Letufuga, o le ulua’i Samoa lea na maliu mai i le taua i Iraq i le aso 5 Aokuso 2003 i le 20 o ona tausaga. O Army Spc. Letufuga na maliu ina ua pau mai o ia mai luga o se fale a’o tautua ai o ia i le aai o Mosul, Iraq.
Na taua e lona tuafafine o Senerita Heather lona misia o ia aemaise lava ina ua toe faamanatu lana tautua faatasi ai ma isi Toa o Samoa i le sauniga sa faia i le faaiuga o le vaiaso na te’a nei.
“Ou te misia pea si o’u tuagane, ae ou te faafetaia le Atua ona o le faamafanafana mai o lona Agaga Paia, lea ua mafua ai ona maua e i lo matou aiga le loto tele e faafetaia’i ai aso faigata faapenei,” o le saunoaga lea a le tamaitai o Senerita e fai ai o ia ma sui o nai ona tuaa, e uiga i le tautua sa ofoina atu e le susuga Army Spc. Letufuga.
Na faafetaia e i latou nei le pulega a le Samoa News, ona o le avanoa na ofo atu ai e le Samoa News le laulau sa fuafua mo lana pulega, e faaaoga e matua o nai fitafita na maliliu mai i le taua.


text:
E galue le Agaga Paia i se lotogatasi atoatoa ma le Tama Faalelagi ma Iesu Keriso, i le faataunuuina o matafaioi taua ma tiutetauave tulaga ese.
I le 1994, sa valaaulia ai e Peresitene Howard W. Hunter tagata uma o le Ekalesia ina ia “faatuina le malumalu … e fai ma faatusa sili o lo [tatou] avea ai ma tagata o le ekalesia.”1 Mulimuli ane i lena lava tausaga, sa faamaeaina ai le fausiaina o le Malumalu o Bountiful Iuta. E pei lava o le toatele, sa ma naunau foi e ave lo ma aiga talavou i le taimi o maimoaga a o lumanai le faapaiaga. Sa ma galulue ma le filiga e saunia le ma fanau ina ia ulu atu i le malumalu, ma tatalo faatauanau ina ia latou maua se aafiaga faaleagaga ina ia mafai ona avea le malumalu ma se vaega taua e taulai i ai o latou olaga.
A o matou savavali ma le migao i totonu o le malumalu, sa ou iloaina lo’u faamemelo i mamanu ofoofogia o le fausaga, le matagofie o galuega teuteu faaiu, le malamalama o loo susulu mai i faamalama tetele, atoa ai ma le tele o atavali musuia. O vaaiga uma o lenei maota paia sa matua ofoofogia moni lava.
A o matou ulu atu i le potu selesitila, sa faafuasei ona ou iloaina o loo piipii mai i lo’u vae le ma atalii uii e ono tausaga o Ben. Sa vaaia lona popole—atonu ua fai si ona atuatuvale.
“O le a le mea ua tupu, Atalii?” Sa ou musumusu atu ai.
“Tama,” sa ia tali mai, “O le a le mea o loo tupu iinei? Ou te lei lagonaina muamua lava se lagona faapenei.”
I le iloaina ai atonu o le taimi muamua lea ua lagonaina ai e lo’u atalii talavou le uunaiga a le Agaga Paia i se ala mamana, sa ou tootuli ifo ai i le fola i ona talaane. A o feoai solo isi tagata asiasi i o ma talaane, sa ma faaaluina ma Ben ni nai minute, i autafa o le isi, e aoao faatasi ai e uiga i le Agaga Paia. Sa ou maofa i le faigofie ona mafai ona ma talanoaina ona lagona paia. A o ma talanoa, sa oo ina manino mai le mea sa aupito sili ona musuia ai Ben, e le o mea sa ia vaaia ae o mea sa ia lagonaina—e le o le matagofie faaletino na siomia ai matou ae o le leo filemu, ma le itiiti o le Agaga o le Atua na i ai i totonu o lona loto. Sa ou faasoa atu ia te ia le mea sa ou aoaoina mai i ou lava aafiaga, e oo lava i lona maofa faatamaitiiti ua fagua ai lava au i se lagona loloto fou o le agaga faafetai mo lenei meaalofa le mafaamatalaina mai le Atua—le meaalofa o le Agaga Paia.2
O Ai le Agaga Paia?
O le Agaga Paia o le tagata lona tolu o le Aiga Atua, ma, e pei foi o le Atua le Tama ma Iesu Keriso, Na te silafiaina o tatou mafaufauga ma faamoemoega o o tatou loto.3 E alofa le Agaga Paia ia i tatou ma manao ia tatou fiafia. Talu ai Na te silafiaina luitau o le a tatou fetaiai, e mafai ona Ia taialaina i tatou ma aoao i tatou uma i mea e tatau ona tatou faia e toe foi atu ai ma toe mau faatasi ma lo tatou Tama Faalelagi.4
E le pei la o le Tama Faalelagi ma Iesu Keriso, o ē e i ai ni tino faamamaluina o aano ma ivi, o le Agaga Paia o se peresona o agaga e fesootai mai i o tatou agaga e ala i lagona ma uunaiga.5 Talu ai ua na o se agaga, ua ia te Ia le tiutetauave tupito o le avea ai ma se meafaigaluega e auala mai ai le mauaina o faaaliga patino. I tusitusiga paia, e tele lava ina faasino atu i le Agaga Sa, o le Agaga Paia, le Agaga o le Alii, le Agaga Paia o Folafolaga, pe na o le Agaga foi.6
O Le A Le Misiona a le Agaga Paia?
E galue le Agaga Paia i se lotogatasi atoatoa ma le Tama Faalelagi ma Iesu Keriso, i le faataunuuina o matafaioi taua ma tiutetauave tulaga ese. O le faamoemoega autu lava o le Agaga Paia o le molimau mai lea i le Atua le Tama ma Lona Alo, o Iesu Keriso,7 ma aoao mai ia i tatou le moni o mea uma.8 O se molimau mautinoa mai le Agaga Paia e moliooina se talitonuga sili atu nai lo se molimau mai soo se isi lava puna. Sa aoao mai Peresitene Iosefa Filitia Samita e faapea “o le fetalai atu o le Agaga o le Atua i le agaga o le tagata e i ai le mana e fesootai atu ai le upumoni i se aafiaga sili atu ma le malamalama nai lo le upumoni e mafai ona fesootai mai e se fesootaiga faaletagata e oo lava i tagata faalelagi.”9
Ua iloa foi le Agaga Paia o Lē Faamafanafana.10 I taimi o faafitauli po o le faanoanoa pe na ona tau ina manaomia ina ia iloa ai o loo latalata mai le Atua, e mafai e le Agaga Paia ona siitia o tatou agaga, aumai ia i tatou le faamoemoe, ma aoao mai ia i tatou “mea filemu o le malo,”11 ma fesoasoani ia i tatou ia lagonaina “le manuia … mai le Atua, o loo silisili lava i mea uma e manatu i ai.”12
I ni nai tausaga talu ai a o faapotopoto lo matou aiga lautele mo se aiga i le afiafi o se aso malolo, sa amata ona taaalo lo’u tama ma le toatele o fanau a lana fanau. Sa faafuasei ma e aunoa ma se lapataiga, sa pa’u i lalo o ia ma vave ona maliu ai. O lenei mea na tupu e lei faamoemoeina semanu e lofituina, aemaise lava mo fanau a lana fanau, e fai mai ni fesili e faigata ona taliina. Peitai, a o matou faapotopotoina a matou fanau, a o matou tatalo ma faitau upu a perofeta o le Tusi a Mamona e uiga i le faamoemoega o le olaga, sa faamafanafanaina patino i matou taitoatasi e le Agaga Paia. I ni auala e faigata e upu ona faamatalaina, sa oo mai ai ni tali manino na matou sailia i o matou loto. Sa matou lagonaina se filemu i lena aso lea sa le mafai ona oo i ai lo matou malamalama, ae o le molimau mai le Agaga Paia sa mautinoa, le mafaafitia, ma moni.
O le Agaga Paia o se faiaoga ma se talifaaaliga.13 Pe a tatou suesue, mafaufau loloto, ma tatalo e uiga i upumoni o le talalelei, e faamalamalamaina o tatou mafaufau e le Agaga Paia ma faatelevaveina lo tatou malamalama.14 Na te faia upumoni ina ia tusia tumau i o tatou agaga ma mafai ai ona faia se suiga tele ia tupu i o tatou loto. Pe a tatou faasoa atu nei upumoni i o tatou aiga, i uso a tagata o le Ekalesia, ma a tatou uo ma tuaoi i o tatou nuu, o le a avea foi le Agaga Paia ma o latou faiaoga, aua Na te moliooina le savali o le talalelei “i loto o le fanauga a tagata.”15
E musuia e le Agaga Paia i tatou ia aapa atu i isi i auaunaga. Mo au lava ia, o faataitaiga aupito sili ona manatuaina o le usitaia o uunaiga a le Agaga Paia i auaunaga i isi e sau mai le soifuaga ma galuega a Peresitene Thomas S. Monson, lea na saunoa mai: “I le faatinoina ai o o tatou tiutetauave, ua ou aoao ai e faapea pe a tatou faalogo i se uunaiga filemu ma faatino e aunoa ma le faatuai, o le a taialaina i tatou e lo tatou Tama Faalelagi i o tatou laasaga ma faamanuia o tatou olaga faapea ai ma olaga o isi. Ou te le iloa lava se isi aafiaga e sili atu ona suamalie po o se lagona e sili atu ona taua nai lo le faalogo i se uunaiga ma iloa ai ua taliina e le Alii se tatalo a se isi tagata e auala atu ia te oe.”16
Ou te faasoa atu se aafiaga faagauloto se tasi. A o avea Peresitene Monson ma se epikopo, na ia iloaina o loo i ai se tagata o lana uarota, o Mary Watson, i le falemai. A o ia malaga atu e asiasi ia te ia, sa ia iloa ai o loo taofia o ia i se potu tele faatasi ma isi gasegase. Ina ua ia latalata atu ia Sister Watson, sa ia matauina le gasegase i se moega tuaoi, na vave ufiufiina lona ulu.
Ina ua maea le asiasiga a Peresitene Monson ia Sister Watson ma tuu atu ia te ia se faamanuiaga faaleperisitua, sa ia faatalofa atu ia te ia, faatofa, ma saunia e tuua le falemai. Ona tupu lea o se mea faigofie ae ofoofogia. Ou te sii maia le manatuaina e Peresitene Monson lava ia o lenei aafiaga:
“Sa le mafai ona ou tuua lona itu. Sa peiseai [na] tuu se aao le mavaaia i luga o lo’u tauau, ma sa ou lagonaina i totonu o lo’u agaga o loo o’u faalogo i upu nei: ‘Alu atu i le moega o sosoo ai lea na ufiufi ai e le tamaitai talavou ona foliga ina ua e savali mai i totonu.’ Sa faapena ona ou faia. …
“Sa ou faalatalata atu i le pito o le moega o le gasegase lea, ma pa’i lemu atu i lona tauau ma toso ese ma le faaeteete le ieafu lea sa ufiufi ai ona foliga. Sa ou te’i! O ia foi o se tagata o la’u uarota. Ou te lei iloaina o loo faataotolia foi o ia i le falemai. O lona igoa o Kathleen McKee. Ina ua ma fevaaiai, sa ia fai mai a o tagi o ia, ‘Oi, Epikopo, ina ua e ulufale mai i lena faitotoa, sa ou lagonaina ua e sau e vaai au ma faamanuia au o se tali lea i a’u tatalo. Sa ou fiafia lava i lo’u loto e mafaufau o le a e iloaina o loo ou iinei, ae ina ua e alu i le isi moega, sa ou faanoanoa, ma ou iloa ai e te lei sau e vaai au.’
“Sa ou fai atu ia [Sister] McKee: ‘E le afaina lo’u le iloaina o loo e i ai iinei. Peitai, e taua le silafiaina e lo tatou Tama Faalelagi ma sa e tatalo leleoa mo se faamanuiaga faaleperisitua. O Ia sa uunaia au ou te faalavelave mai i ou taimi paganoa na o oe.”17
E Faapefea ona Fetalai mai le Agaga Paia ia i Tatou?
E tofu uma i tatou ma ni aafiaga ma le Agaga Paia, e ui atonu e le o taimi uma tatou te iloaina ai. Pe a oo mai ia mafaufauga musuia i o tatou mafaufau, tatou te iloaina e moni na mea e ala i lagona faaleagaga e ulu mai i o tatou loto. Sa aoao mai Peresitene Boyd K. Packer: “E fetalai mai le Agaga Paia i se leo e te lagonaina e sili atu nai lo lou faalogoina. … Pe a tatou talanoa e uiga i le “faalogo” i musumusuga a le Agaga, o le tele o taimi e faamatala ai e se tasi se uunaiga faaleagaga i le faapea mai, ‘sa ou maua se lagona … ’.”18 E auala mai i nei lagona paia mai le Agaga Paia tatou te iloaina ai le mea o loo finagalo le Atua tatou te faia, mo lenei mea, e pei ona ta’ua i tusitusiga paia, “o le agaga o faaaliga.”19
O Le A Le Uiga o le Mauaina o le Meaalofa o le Agaga Paia?
I le aoaoina ai o lo ma atalii e ono tausaga o Ben, sa ou manatu e taua le iloa o le eseesega i le va o le mea sa ia lagonaina, o le uunaiga a le Agaga Paia lea, ma le meaalofa o le Agaga Paia, lea o le a ia mauaina pe a uma le papatisoga. A o lei faia le papatisoga, e mafai e tagata faamaoni uma o loo sailia le upumoni ona lagonaina le uunaiga a le Agaga Paia mai lea taimi i lea taimi. Peitai, o le avanoa e maua ai le mafutaga faifai pea a le Agaga Paia ma le atoaga o faamanuiaga uma e faatatau i ai ua na o tagata agavaa, ua papatisoina e mauaina o e e taliaina le meaalofa o le Agaga Paia e ala i le faaee atu o lima e auala atu ia i latou o loo umiaina le pule o le perisitua a le Atua.
E auala mai i le meaalofa o le Agaga Paia, tatou te maua ai se malosi faaopoopoina ma ni meaalofa faaleagaga, faateleina ai faaaliga ma le puipuiga, taiala ma le taitaiga tumau, ma faamanuiaga folafolaina o le faapaiaina ma le faaeaga i le malo selesitila. O nei faamanuiaga uma ua tuuina mai o se taunuuga o lo tatou manao faaletagata ia mauaina ia meaalofa ma o mai a o tatou faalaugatasia o tatou olaga ma le finagalo o le Atua ma saili atu i Lana taitaiga tumau.
A o ou toe mafaufau i tua i lo’u aafiaga ma Ben i le Malumalu o Bountiful, e tele ni ou lagona ma ni uunaiga mālū. O se tasi manatuaga manino e faapea a o ou taulai atu i le mamalu o mea sa mafai ona ou vaaia, sa iloaina foi e se tamaitiiti laitiiti i ou tafatafa le mamana o lagona i lona loto. Faatasi ai ma se faamanatu mālū, sa valaaulia ai au e le gata ou te tu ma tootuli ifo i lalo ae ia faalogo foi i le valaau a le Faaola ia o mai e pei o se tamaitiiti laitiiti—lotomaualalo, agamalu, ma saunia e faalogo i le leo filemu ma le itiiti o Lona Agaga.
Ou te molimau atu i le moni ma le ola o le misiona paia a le Agaga Paia ma e ala mai i le mana o le Agaga Paia tatou te iloa ai le moni o mea uma. Ou te molimau atu o le meaalofa o le Agaga Paia o se meaalofa taua ma le le mafaamatalaina a le Tama Faalelagi i tagata uma o le a o mai i Lona Alo, ma papatisoina i Lona suafa, ma maua le Agaga Paia e ala i le faamauga i Lana Ekalesia. O nei upumoni ou te molimau patino atu ai i le suafa o Iesu Keriso, amene.
Faaali Mau Faasino
-
1. Howard W. Hunter, i le Jay M. Todd, “President Howard W. Hunter: Fourteenth President of the Church,” Ensign, July 1994, 5; tagai foi Howard W. Hunter, “The Great Symbol of Our Membership,” Tambuli, Nov. 1994, 3.
-
2. Tagai Mataupu Faavae ma Feagaiga 121:26.
-
3. Tagai Alema 12:7; 18:16–18; Mataupu Faavae ma Feagaiga 6:15–16.
-
4. Tagai 2 Nifae 32:5.
-
5. Tagai Mataupu Faavae ma Feagaiga 130:22.
-
6. Tagai Luka 4:1, 18; 11:13; Ioane 1:33; Efeso 1:13; Mataupu Faavae ma Feagaiga 88:3.
-
7. Tagai 2 Nefae 31:18; 3 Nifae 28:11; Mataupu Faavae ma Feagaiga 20:27.
-
8. Tagai Moronae 10:5.
-
9. Joseph Fielding Smith, Doctrines of Salvation, comp. Bruce R. McConkie, 3 vols. (1954–56), 1:47–48.
-
10. Tagai Ioane 14:26; Mataupu Faavae ma Feagaiga 35:19.
-
-
12. Filipi 4:7.
-
13. Tagai Luka 12:12; 1 Korinito 2:13; Mataupu Faavae ma Feagaiga 50:13–22; Aoaoga a Peresitene o le Ekalesia: Iosefa Samita (2007), 132–33.
-
14. Tagai Mataupu Faavae ma Feagaiga 11:13.
-
15. 2 Nifae 33:1.
-
16. Thomas S. Monson, “Faalologo Ia, Ina Malu Ia,” Liahona, Nov. 2002, 55.
-
17. Tagai Thomas S. Monson, “Christ at Bethesda’s Pool,” Ensign, Nov. 1996, 18–19.
-
18. Boyd K. Packer, “O Faaaliga mo le Tagata Lava Ia, o le Meaalofa, o le Tofotofoga ma le Folafolaga,” Liahona, Iuni 1997, 10.
-
19. Mataupu Faavae ma Feagaiga 8:3; tagai foi fuaiupu 2.